text:
Medellin, Cebu
Ti Medellin ket maysa a maika-2 a klase nga ili iti probinsia ti Cebu iti Filipinas.
Dagiti baranggay[urnosen | urnosen ti taudan]
Ti Medellin ket nabingbingay a politikal kadagiti 19 a barbaranggay.[2]
- Antipolo
- Curva
- Daanlungsod
- Dalingding Sur
- Dayhagon
- Gibitngil
- Canhabagat
- Caputatan Norte
- Caputatan Sur
- Kawit
- Lamintak Norte
- Luy-a
- Panugnawan
- Poblacion
- Tindog
- Don Virgilio Gonzales
- Lamintak Sur
- Maharuhay
- Mahawak
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Cebu". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 7 Oktubre 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Cebu". Datos ti Populasion ti Ili. Dibision ti Panagsukisok ti LWUA. Naala idi 7 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


c: text/html

text:
This was lifted from one of the stories posted. I think it just earned it’s own spot in our page – SysOp
———————-
Since this is a blog, it is a freedom wall, we are free to exchange our opinions and ideas involving this issue of crusading peace and order for abra.
Can’t you see?, our police directors and some of Private Sectors are not native of Abra, they are “dayo”.
wen! dayo da laeng, isu koma ti panunoten tayo nga taga Abra, nga addu pay lang ti kakaarruba tayo nga mayat nga mangtulong kadatayo ti pannakagun-od ti peace and order. Ala! no dayta laeng agtitinnudo kayo no sino ti pumatpatay, why we don’t just keep silent and quiet, haan met a nga dakes ti agpatang unless nga proven and you have evidence and TRUTH kadi met lang dagiti nga sasaoen tayo. PHILIPPINES IS A DEMOCRATIC COUNTRY, IT IS A FREE COUNTRY, WE CAN DO WHAT WE WANT, but ITS FREEDOM IS LIMITED, Yes, World is round but every corner of the earth has limitations. and we should remember that! okay!
No ti politika, ania kadi koma ti nasken nga pagriririan tayo iti politika? kuarta? posisiyon?, EVERYONE COULD SERVE PEOPLE WITHOUT HANDLING ANY POSITION!!! mabalin tayo met ti agserbi uray no awan ti posisiyon tayo nga ig-iggaman, ngem no talaga nga kayat ti kappia, apayya koma nga makiinagaw tayo pay lang iti posisyon iti gobyerno nga isu iti rugi ti riri ti politika ket ammo tayo met amin nga no once that you are in government, addu ti pakairugitan ti nagan tayo, ken no kuarta laeng ti kamat tayo, what is the use of the word: “BUSINESS” saan kadi?,
Kitaen yo ti tunggal abrenio, adda naminsan nga aldaw nga mapanak man agpalpallailang ken agpagnapagna didiay tiendaan, nakitak, nagtalna gayam ti Bangued, nagpintas gayam ti Abra, wen, nasaok dayta uray no kasta man nga makitkitak dagiti basura diay tiendaan, na-appreciar ko nga napintas ti abra, gapu kadagiti agtagtagilako jay uneg ti tienda, they are laughing, smiling and everyone is si very grateful that they can eat thrice a day because of their very small business, that supports their daily sponsors and needs.
I am only 13 years of age, but actually i am not from Abra, i am not a native of Abra, i already stayed here in Abra for almost 6 years na. pero nakikita ko na ang mukha ng Abra, what i want is: sana magtigil na kayo sa pag-aagawan, napakarami na akong nakitang kurakot na mga politicians, sana tumigil na kayo, saan niyo ba dadalhin ang napakaraming tauhan o bodyguard, can’t you realize, paspasali lang dagiti tauhan, isu pay lang nga swelsweldoam!ania pay lang kadi ti maaramid mo, amin nga garaw mo dapat adda kaduam gapu ta adda latta danag ti barukong nga baka patayen daka! ania ti pangipanan tayo iti 5 nga blaya kada 2 nga balay, ania dagita pick-up kada paltoog kada calibre 45, pagan-ano tayo aya dagita, wen saan nga dakes ti agpakaragsak ditoy lubong, but sana, huwag naman yong nagmamalabis, can’t you see, whenever nga adda mapaltoogan, yes, nagadu ti nakakita ngem awan ti mayat nga agsao, kuna da garud: “BULSEK DAGITI ABRENIO NO ADDA MAPAPATAY MANEN” ania garud? can’t you see?, dagiti kakaillian tayo dita kabangibang nga luglugar nga agdusdusa gapu iti rigat, awanan trabako..
adda pay di naminsan, nabagbagaannak nga saan ka rumrumuar nakong gapu ta delikado ta ruar addu ti agpipinnatay ditoy Bangued, saan ka agpaspasyar, but what i did: napanak diay plaza adda kaduak, kunak iti bagik: “inta ipakita nga ti bangued ket maysa nga nabendisionan nga ili ket maysa nga lugar nga inarakup ti dios para kaniana, daytoyket maysa nga naidumduma nga paraiso, nagpasyar kami, makitak iti tunggal suli ti streets ti bangued, nga adda suldado, ada pulis, adda pay agronronda, makitak ti bannog dagitoy nga sulado ken kapulisan nga uray no agtugtugaw da, malasin ko ti danag ti barukong da nga baka adda man maka-enkwentro da ket isu iti gapuanan ton ti ipupusay da ket kasanon dagiti pamilya da?, makitak met dagiti babbaket nga adda diay tiendaan nga agrigrigat piman nga aglako para laeng masuportaran dagiti pampamilya da, kasta pay met nga addan dagiti padak nga ubbing sadiay nga aglako da pay, tumulong da kadagiti nannanang da tapno makalako ket addan to kuarta dan,
There was also a time nga agtugtugawak diay plaza, adda dua streetchildren nga immasideg kaniak ket dumawat da ti kuarta, inted ko ti nagyan ti bulsak kadakuada ket pinatugaw ko isuda, sinaludsod ko? sadinno kadi ti ayan dagiti nagnnak kadakayo?, nagwingiwing diay maysa ngem inulit ko nga dinamag, sinungbat da nga timmalaw da kadagiti pagtaengan da gapu ta mabuteng da kadagiti nagannak kadakuada, dinamag ko manen apayya nga mabuteng kayo? kabkabilen dakay kadi, maab-abuso kayo kadi?, wen, nalanay met nga sungbat diay maysa, ket kinunak no kasta paggigianan yo? idtoy kayo lattan toy plaza um-umyan kayo kadi ditoy, kasano ket naglamiis?, wen latta met ti sungbat diay ubbing. Binagbagaak met dagiti ubbing nga no kasta, nasaysayaat lattan garuden nga idtoy kayo nga agpalpalimos ngem diay sabali nga aramid nga mapan kayo agtakaw.
Iti kastoy garud nga banag, dagitoy koma ti panunoten dagiti agtuturay tayo nga ikkan importansya gapuen ta no dayta laeng nagpabpabaknang iti bagi, pinanunot da koma pay, nga nabutosan da a kas agturay ti ili wenno ti provincia, tapno agserbi para kadagiti kakailllian na, isuda ti kangrunaan nga mangkita kadagiti kalillian na ken tulongan ida, tapno iti kasta ket maragpat tayo nga padapada daydi arapaap tayo nga progreso, linak, talna, ken kappia. daytoy laeng ti maibatik nga ipangpangruna yunto koma nga agtuturay: “PUBLIC SERVICE IS THE GREATEST RESPONSIBILITY, THAT WE SHOULD DIE IF NECESSARY BECAUSE WE ARE NOT ONLY SERVING THE CIVILIANS AND OUR NEIGHBOR CITIZENS, BUT ALSO SERVING THE GREAT MASTER AND BOSS OF THE WORLD AND HE IS GOD”
tantandaanan tayo koma nga ti Dios laeng ti katurayan nga parsua ti sangalubungan, Dios koma ti agari kadatayo amin!!! Agbiag ti Abra!

robotstxt: allowed

filter: keep


text:
Thursday, January 17, 2013
BIN-I TI LASONA, MAIPAAY KADAGITI ONION GROWERS TI CABUGAO
Cabugao, Ilocos Sur – Indauluan ni Mrs. Ester P. Aguimbag, HVCDP Municipal Coordinator a napan nangawat ti bin-i a lasona (Batanes) nga ited ti High Value Commercial Crops Development Program (HVCDP), DA-RFU 1 iti Enero 16, 2013 para kadagiti mannalon nga agmulmula ti lasona iti ili a Cabugao, Ilocos Sur.
Segun ken ni Mrs. Aguimbag, umabot ti 12 dagiti Onion Growers manipud kadagiti barangay ti Rizal, Pug-os, Bungro, Sagayaden ken Pila a recipients kadaytoy a maited a bin-i ti lasona. Panggep ti programa nga adda bin-i nga usaren dagiti mannalon ket maisublinto met laeng iti alaenda tapno maited met iti sabali nga agkalikagum nga agmula. Manamnama nga umabot ti 1,200 metro-kuadrado ti kalawa iti pakaimulaan dagiti naited nga onion bulb.
Ti agtultuloy a pannakaitandudo iti panagmula ti cash crops ket paset ti prayoridad a programa ti Agrikultura iti Gobierno Munisipal nga idauluan ni Mayor Edgardo “Ediboy” S. Cobangbang, Jr. tapno manayonan ti matgedan dagiti mannalon. # (Web In-Action)
Posted by Bayan ng Cabugao, Ilocos Sur at 10:21 AM
Subscribe to: Post Comments (Atom)


text:
Tijuana
Ti Tijuana (Espaniol: [tiˈxwana]) ket ti kadakkelan a siudad idiay Baja California ken iti Peninsula Baja California ken ti sentro ti metropolitano a lugar ti Tijuana, parte ti internasional a metropolitano a lugar ti San Diego–Tijuana. Kas maysa a sentro ti industria ken pinansia ti Mehiko,[1] ti Tijuana ket mangiyunay-unay iti napigsa nga impluensia iti ekonomia, edukasion, kultura, arte, ken politika. Idi agbalbalinen daytoy a siudad a kas mangiyuna a sentro ti pagilian, kasta met dagiti mangpalpalikmut a metropolitano a lugar, ti maysa a nangruma iti industria ken metropolis idiay akin-amianan a laud a Mehiko. Agdama a maysa kadagiti kapartakan a dumakdakkel a metropolitano a lugar idiay Mehiko,[1] mangitaltalinaay ti Tijuana iti kasasaad a kas global a siudad.[2] Manipud idi 2015, ti siudad ti Tijuana ket addaan iti populasion iti 1,696,923.[3]
Mabirukan ti Tijuana idiay Nabalitokan nga Aplaya ti Baja California, ken isu ti tugaw ti munisipio ken ti sentro ti kultura ken komersio ti Ili ti Tijuana. Sakupen ti Tijuana iti 70% ti ili ngem aglaon iti sumurok a 80% iti populasionna. Maysa a nangruna a sentro iti panagpartuat iti kontinente ti Amianna nga Amerika, ti siudad ket mangtalinaay kadagiti pasilidad kadagiti kompania ti nadumaduma a pagilian. Idi nasapa a maika-21 a siglo, ti Tijuana ket nagbalin a kapitolio iti panagpataud kadagiti ramit ti mediko ti Amianan nga Amerika. Ti Tijuana ket maysa pay nga agrangrang-ay a sentro ti kultura ken nabigbiganen a kas maysa a nangruna a sentro ti kultura.[4] Ti siudad ket isu ti kaaduan a mabisbisita a siudad iti lubong; ken makibingbingay iti pagbeddengan iti agarup a 24 km (15 mi) iti kabsatna a siudad iti San Diego. Ad-adu ngem limapulo a riwriw a tattao ti bumalballasiw iti pagbeddengan a pagbaetan dagitoy dua a siudad iti tinawen. Daytoy a metropolitano a pagballasiwan ket mangaramid ti Sumrekan a Puerto ti San Ysidro kakumikoman a pagballasiwan a pagbeddengan a daga iti lubong.[5] Naestimado daytoy a dagiti dua a pagballasiwan nga estasion a pagbaetan dagitoy dua a siudad ti San Diego ken Tijuana ket pakabilangan para iti 300,000 nga inaldaw a pagballasiwan ti pagbeddengan.
Ti Tijuana ket isu ti maika-45 a kadakkelan a siudad iti Kaamerikaan ken ti kaalaudan a siudad idiay Mehiko. Segun ti senso idi 2010, ti metropolitano alugar ti Tijuana ket su idi ti maikalima a kadakkelan idiay Mehiko, nga agraman iti populasion iti 1,784,034, ngem agdumaduma dagit pannakairanggo, ti siudad (lokalidad) idi ket maika-6 a kadakkelan ken ti ili (administratibo) ket maika-3 a kadakkelan iti pagilian. Ti rehion ti internasional a metropolitano ket nakarkulo a kas sumurok bassit a lima a riwriw idi 2009 ken agarup a 5,105,769 in 2010,[6] a mangaramid daytoy akas ti maikatlo a kadakkelan a metropolitano a lugar iti dati a rehion ti California, ti maika-19 a kadakkelan a metropolitano alugar iti Kaamerikaan,[7] ken ti kadakkelan iti dua apagilian a konurborasion a pagbingayan a pagbaetan ti Estados Unidos ken Mehiko. Ti Tijuana ket agbalbalinen nga ad-adu a suburbanisado a kas ti San Diego; idi las-ud dagiti tawen ti 2000 ti ranggas ti druga ket gapuanan ti ipapanaw dagiti agtataeng iti napusek nga urbano abugas kadagiti isolado a komunidad iti kaunegan ti ili ken iti labes, kas ebedensia babaen dagiti pigura ti senso idi 2010 ken dagiti tabas ti idadakkel.
Dagiti nagibasaran[urnosen | urnosen ti taudan]
- ^ a b Walker, Margath (Enero 2011). "Knowledge production and border nationalism in northern Mexico". Nations and Nationalism. 17 (1): 168–187. doi:10.1111/j.1469-8129.2010.00461.x.
- ^ GaWC. "The World According to GaWC". Naala idi 2011-02-26.
- ^ "Tijuana". Catálogo de Localidades. Secretaría de Desarrollo Social (SEDESOL). Naala idi 23 Abril 2014.
- ^ Piore, Adam (Septiembre 2, 2002). "How to Build a Creative City". Newsweek International.
- ^ "Massive traffic cripples Tijuana border crossing". 19 Abril 2017 – babaen ti Reuters.
- ^ "World Gazetteer – San Diego-Tijuana". Naiyarkibo manipud iti kasisigud idi 2007-10-01.
- ^ "World Gazetteer – Metropolitan Areas of America". Naiyarkibo manipud iti kasisigud idi 2007-09-30.
Dagiti silpo ti ruar[urnosen | urnosen ti taudan]
Midia a mainaig iti Tijuana iti Wikimedia Commons
Pakaammo ti panagbiahe idiay Tijuana manipud iti Wikivoyage (iti Ingles)


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Uk-ukom 9:1-57
9 Idi agangay ni Abimelec+ nga anak ni Jerubaal napan idiay Siquem+ iti kakabsat ni inana ket rinugianna ti nagsao kadakuada ken iti isuamin a pamilia ti balay ti ama ni inana, a kunkunana:2 “Sawenyo, pangngaasiyo, iti pagdengngeg dagiti amin nga agtagtagikua iti daga iti Siquem, ‘Ania ti nasaysayaat kadakayo, a ti pitopulo a lallaki,+ dagiti amin nga annak ni Jerubaal, ti mangituray kadakayo wenno maymaysa a lalaki ti mangituray kadakayo? Ket masapul a laglagipenyo a siak ket tulangyo ken lasagyo.’”+3 Gapuna ti kakabsat ni inana rinugianda a sinao amin dagitoy a sasao maipapan kenkuana iti pagdengngeg dagiti amin nga agtagtagikua iti daga iti Siquem iti kasta nagannayas ti pusoda ken Abimelec,+ ta kinunada: “Isu bukodtayo a kabsat.”+4 Kalpasanna inikkanda iti pitopulo a kapisi a pirak manipud balay ni Baal-berit,+ ket babaen kadagita nangtangdan ni Abimelec kadagiti bayanggudaw ken nakuspag a lallaki,+ tapno isu kuyogenda.5 Kalpasan dayta napan iti balay ni amana idiay Ofra+ ket pinatayna ti kakabsatna,+ ti annak ni Jerubaal, pitopulo a lallaki, iti rabaw ti maysa a bato, ngem natedda ni Jotam nga inaudian nga anak ni Jerubaal, gapu ta naglemmeng.6 Kalpasanna naguummong a sangsangkamaysa dagiti amin nga agtagtagikua iti daga iti Siquem ken ti intero a balay ti Millo+ ket napanda ket pinagturayda ni Abimelec kas ari,+ iti asideg ti dakkel a kayo,+ ti adigi nga adda idi idiay Siquem.+7 Idi impadamagda dayta ken Jotam madagdagus a napan ket nagtakder iti tapaw ti Bantay Gerizim+ ket impigsana ti timekna ket nagpukkaw ken kinunana kadakuada: “Imdengandak, dakayo nga agtagtagikua iti daga iti Siquem, ket imdengannakayo koma ti Dios:8 “Idi un-unana a tiempo napan dagiti kayo tapno mangpulotda iti maysa nga ari kadakuada. Gapuna kinunada iti kayo nga olibo,+ ‘Agarika kadakami.’+9 Ngem kinuna kadakuada ti kayo nga olibo, ‘Bay-akto kadi ti kinalukmegko a pangidaydayawda+ iti Dios ken iti tattao, ket mapanakto kadi agampayag iti ngatuen ti dadduma a kayo?’+10 Kalpasanna dagiti kayo kinunada iti kayo a higos,+ ‘Umayka, agreynaka kadakami.’11 Ngem kinuna kadakuada ti kayo a higos, ‘Bay-akto kadi ti kinasam-itko ken ti nasayaat a bungak, ket mapanakto kadi agampayag iti ngatuen ti dadduma a kayo?’+12 Sumaganad kinuna dagiti kayo iti puon ti ubas, ‘Umayka, agreynaka kadakami.’13 Kalpasanna kinuna kadakuada ti puon ti ubas, ‘Bay-akto kadi ti baro nga arakko a mangparag-o iti Dios ken iti tattao,+ ket mapanakto kadi agampayag iti ngatuen ti dadduma a kayo?’14 Kamaudiananna ti amin a sabsabali a kayo kinunada iti siitsiitan,+ ‘Umayka, agarika kadakami.’15 Gapu itoy ti siitsiitan kinunana kadagiti kayo, ‘No pudno a pulotandak kas ari kadakayo, umaykayo, agkamangkayo iti sirok ti salinongko.+ Ngem no saan, rummuar koma ti apuy+ manipud siitsiitan ket ibusenna dagiti sedro+ ti Libano.’+16 “Ket ita no pudno ken iti kinaawan pagkuranganna a nagtignaykayo ken pinagbalinyo nga ari ni Abimelec,+ ken no kinaimbag ti winatwatyo maipaay ken Jerubaal ken iti sangakabbalayanna, ken no inaramidyo kenkuana ti maikari iti ar-aramid dagiti imana,17 idi nakirupak+ ni amak maipaay kadakayo ken inrisgona ti kararuana+ tapno maispalnakayo iti ima ti Midian;+18 ket dakayo, iti biangyo, timmakderkayo a maibusor iti sangakabbalayan ni amak ita nga aldaw tapno papatayenyo ti annakna,+ pitopulo a lallaki,+ iti rabaw ti maysa a bato, ken tapno pagbalinenyo ni Abimelec, ti anak ti adipenna a babai,+ nga ari+ kadagiti agtagtagikua iti daga iti Siquem gapu laeng ta isu bukodyo a kabsat;19 wen, no pudno ken iti kinaawan pagkuranganna a nagtignaykayo ken Jerubaal ken iti sangakabbalayanna itoy nga aldaw, agrag-okayo gapu ken Abimelec ket isu agrag-o met koma gapu kadakayo.+20 Ngem no saan, rummuar koma ti apuy+ manipud ken Abimelec ket ibusenna dagiti agtagtagikua iti daga iti Siquem ken ti balay ti Millo,+ ket rummuar koma ti apuy+ manipud kadagiti agtagtagikua iti daga iti Siquem ken iti balay ti Millo ket ibusenna ni Abimelec.”+21 Kalpasanna nagtalaw ni Jotam+ ket nagtartaray ket napan idiay Beer, ket nagnaed sadiay gapu ken Abimelec a kabsatna.22 Ket intultuloy nga inakem ni Abimelec ti kinaprinsipe iti Israel iti tallo a tawen.+23 Kalpasanna binay-an ti Dios a tumanor ti maysa a dakes nga espiritu+ iti nagbaetan ni Abimelec ken dagiti agtagtagikua iti daga iti Siquem, ket dagiti agtagtagikua iti daga iti Siquem nakilangenda a sigugulib+ ken Abimelec,24 tapno dumteng ti kinaranggas a naaramid iti pitopulo nga annak ni Jerubaal+ ken tapno iparabawna ti darada ken Abimelec a kabsatda gapu ta pinatayna ida,+ ken kadagiti agtagtagikua iti daga iti Siquem gapu ta pinapigsada dagiti imana+ a mangpapatay iti kakabsatna.25 Gapuna dagiti agtagtagikua iti daga iti Siquem nangisaadda maipaay kenkuana iti lallaki nga agsaneb kadagiti tapaw ti bambantay, ket rabsutanda ti tunggal maysa a lumabas kadakuada iti dalan. Idi agangay naipadamag dayta ken Abimelec.26 Kalpasanna immay ni Gaal+ nga anak ni Ebed ken ti kakabsatna ket immallatiwda iti Siquem,+ ket nangrugi nga agtalek kenkuana dagiti agtagtagikua iti daga iti Siquem.+27 Ket napanda kas gagangay iti talon ket nagburasda kadagiti ubas dagiti kaubasanda ken imbaddebaddekda ida ken nangangayda iti piesta ti panagrag-o,+ a kalpasan dayta simrekda iti balay ti diosda+ ket nangan ken imminumda+ ket indawdawatda ti pakadaksan+ ni Abimelec.28 Ket kinuna ni Gaal nga anak ni Ebed: “Siasino ni Abimelec,+ ken siasino ni Siquem tapno agserbitayo kenkuana? Saan kadi nga isu ti anak ni Jerubaal,+ ket saan kadi a komisionadona ni Zebul?+ Agserbikayo kadagiti lallaki ni Hamor,+ ama ni Siquem, dakayo a sabsabali, ngem apay a rebbeng nga agserbikami kenkuana?29 Ket no koma laeng adda iti imak daytoy nga ili!+ Iti kasta ikkatek ni Abimelec.” Ket kinunana ken Abimelec: “Paaduem ti buyotmo ket rummuarka.”+30 Ket nangngeg ni Zebul a prinsipe ti siudad ti sasao ni Gaal nga anak ni Ebed.+ Idin gimmil-ayab ti ungetna.31 Gapuna sisisikap a nagbaon kadagiti mensahero a mapan ken Abimelec, a kunkunana: “Adtoy! Ni Gaal nga anak ni Ebed ken ti kakabsatna umayda ita iti Siquem,+ ket adtoy paguurnongenda ti siudad maibusor kenka.32 Ket ita tumakderka iti rabii,+ sika ken dagiti umili a naikuyog kenka, ket agpadaankayo+ idiay tay-ak.33 Ket mapasamakto iti bigat nga apaman nga agsilnag ti init rebbeng a bumangonka a nasapa, ket duklosemto ti siudad; ket inton isu ken dagiti umili a naikuyog kenkuana rummuarda maibusor kenka, aramidemto met kenkuana kas iti masarakan ta imam a mabalinna nga aramiden.”34 Iti kasta ni Abimelec ken amin dagiti umili a naikuyog kenkuana timmakderda iti rabii, ket rinugianda ti agpadaan maibusor iti Siquem iti uppat a bunggoy.35 Idi agangay rimmuar ni Gaal+ nga anak ni Ebed ket nagtakder iti pagserkan ti ruangan ti siudad. Idin ni Abimelec ken dagiti umili a naikuyog kenkuana rimkuasda manipud lugar a pagsaneban.36 Idi naimatangan ni Gaal dagiti umili, madagdagus a kinunana ken Zebul: “Adtoy! Adda tattao a sumalsalog manipud kadagiti tapaw ti bambantay.” Ngem kinuna kenkuana ni Zebul: “Dagiti anniniwan ti bambantay isu ti makitkitam a kaslada tattao.”+37 Idi agangay nagsao ni Gaal iti naminsan pay ket kinunana: “Adtoy! Adda tattao a sumalsalog manipud tengnga ti daga, ket um-umay ti maysa a bunggoy a dumalan iti dakkel a kayo ti Meonenim.”38 Gapu itoy kinuna kenkuana ni Zebul: “Sadino ita ti ayan dayta sasaom nga insawangmo,+ ‘Siasino ni Abimelec tapno agserbitayo kenkuana?’+ Saan aya a daytoy ti ili a linaksidmo?+ Rummuarka ita, pangngaasim, ket makirupakka kadakuada.”39 Gapuna rimmuar ni Gaal iti sango dagiti agtagtagikua iti daga iti Siquem ket nakidangadang ken Abimelec.40 Ket isu kinamat ni Abimelec, ket nagtalaw iti sanguananna; ket dagiti napapatay nagtultuloy a napasag a nakaad-adu agingga iti pagserkan ti ruangan.41 Ket ni Abimelec nagtultuloy nga agnaed idiay Aruma, ket ni Zebul+ pinagtalawna ni Gaal+ ken ti kakabsatna manipud panagnaedda idiay Siquem.+42 Ket naaramid iti sumaganad nga aldaw a nangrugi a rummuar dagiti umili a mapan iti tay-ak. Gapuna imbagada ken Abimelec.+43 Ngarud innalana dagiti umili ket biningbingayna ida iti tallo a bunggoy+ ket rinugianda ti agpadaan iti tay-ak. Kalpasanna kimmita, ket sadiay rumrummuar dagiti umili manipud siudad. Timmakder ita a bumusor kadakuada ket pinapatayna ida.44 Ket ni Abimelec ken dagiti bunggoy a naikuyog kenkuana dimmuklosda tapno makapagtakderda iti pagserkan ti ruangan ti siudad, bayat a dimmuklos ti dua a bunggoy maibusor kadagiti amin nga adda iti tay-ak, ket pinapatayda ida.+45 Ket ni Abimelec nakirupak iti siudad iti intero dayta nga aldaw ket nakautibona ti siudad; ket pinatayna dagiti umili nga adda iti dayta,+ a kalpasan dayta rinugpona ti siudad+ ket minulaanna iti asin.+46 Idi nangngeg dayta dagiti amin nga agtagtagikua iti daga iti torre ti Siquem, napanda a dagus iti immarko a pagkamangan ti balay ni El-berit.+47 Kalpasanna naipadamag ken Abimelec nga amin dagiti agtagtagikua iti daga iti torre ti Siquem naguummongda a sangsangkamaysa.48 Iti kasta simmang-at ni Abimelec iti Bantay Zalmon,+ isu ken amin dagiti umili a naikuyog kenkuana. Nangala ita ni Abimelec iti wasay iti imana ket nangpukan iti sanga dagiti kayo ket binagkatna ket inkabilna iti abagana ket kinunana kadagiti umili a naikuyog kenkuana: “Ti nakitayo nga inaramidko—darasenyo, aramidenyo kas iti inaramidko!”+49 Gapuna dagiti umili nagpukanda met tunggal maysa iti sanga maipaay iti bagina ket simmurotda ken Abimelec. Kalpasanna inyampirda ida iti immarko a pagkamangan, ket iti ngatuenda inuramda ti immarko a pagkamangan, iti kasta natay met dagiti amin a tattao ti torre ti Siquem, agarup sangaribu a lallaki ken babbai.+50 Ket napan ni Abimelec idiay Tebes+ ket nagpakarso maibusor iti Tebes ket kinautibona.51 Yantangay adda idi ti maysa a nalagda a torre iti tengnga ti siudad, sadiay a nagkamang amin a lallaki ken babbai ken amin nga agtagikua iti daga iti siudad, a kalpasan dayta inrikepda dayta iti likudanda ket immulida iti pangatepan ti torre.52 Ket napan ni Abimelec iti torre ket rinugianna ti nakirupak iti dayta, ket nagtultuloy a simmang-at nga umasideg iti pagserkan ti torre tapno puoranna iti apuy.+53 Idin adda babai a nangitapuak iti makinrabaw a bato ti gilingan iti ulo ni Abimelec ket naburak ti bangabangana.+54 Gapuna sidadaras nga inayabanna ti katulonganna nga agaw-awit kadagiti igamna ket kinunana kenkuana: “Asutem ta kampilanmo ket papatayennak,+ ta amangan no kunaenda maipapan kaniak, ‘Maysa idi a babai ti nangpatay kenkuana.’” Dagus a sinalput ti katulonganna, iti kasta natay.+55 Idi nakita dagiti lallaki ti Israel a natayen ni Abimelec, napanda ita tunggal maysa iti lugarna.56 Iti kasta ti Dios pinagballatekna ti kinadakes ni Abimelec nga inaramidna iti amana iti panangpatayna iti pitopulo a kakabsatna.+57 Ket ti isuamin a kinadakes dagiti lallaki ti Siquem imballatek ti Dios iti rabaw dagiti bukodda nga ulo, tapno ti lunod+ ni Jotam+ nga anak ni Jerubaal+ dumteng kadakuada.+


text:
Imbagian ni Engr. Noel Tubon, pannakabagi ti Engineering Division ti nasao nga Ahensia iti nagturong ditoy Cabugao, Ilocos Sur ket inasistiran ni Mr. Obas Bill Y. Baclig, AT, DA-LGU Cabugao a napan nangamiris kadagiti Post-Harvest Facilities a naipasdek iti Sitio Lusong Suyo, Brgy. Baclig, Brgy. Turod Patac, Brgy. Namruangan, Brgy. Bungro ken iti Brgy. Sagayaden.
Immuna a napanan ti grupo iti BACALL Multipurpose Association iti Sitio Lusong Suyo, Brgy. Baclig. Segun ken ni Engr. Tubon, panggep pay ti panangamirisda no maus-usar met laeng dagitoy a pasilidad ken maimbentario dagiti dadael a pasetna ket tumulong ti DA-RFO 1 a mangsukat kadagitoy a partes tapno agtultuloy a “Functional” ti nasao a pasilidad.
Kabayatan iti inspection, naibatad dagiti dadduma a takuat ti Inspector kas iti sumaganad:
1.Ti panagoperar ti Flatbed Dryer ket mangpataud ti pagsapulan dagiti miembro ken matgedan ti asosasion maibasar iti rekord a nakitana.
2.Show-window ti dadduma nga asosasion nga adda Flatbed Dryer-na ket adaptarenda ti estratehia/pamuspusan ti nalalaing nga Asosasion.
3.Ammoda nga ipateg ken ilalaen dagiti naited a ramit.
4.Bassit ti perdi ti panagoperar dagitoy a Flatbed Dryer.
Dagitoy nga aksion ken inisiatiba ket resulta ti napintas ken agtultuloy a panagkammayet ti LGU-Cabugao nga idauluan ni Mayor Edgardo “Ediboy” S. Cobangbang, Jr. a mangtartarabay kadagiti mannalon, ti DA-RFO 1, San Fernando City, La Union, DA-OPAG-Ilocos Sur ken dagiti Farmers’ Association ti ili tapno adda madadaan nga usaren dagiti mannalon kalpasan ti panagapitda nangruna iti pagay ken mais tapno magun-odda iti umisu a “Moisture Content” (MC) ti ilakoda a produkto ket makaganansiada ken masubbotda ti kapitalda a nagtalon. # (Web In-Action)


text:
BATAC CITY (Jan. 14) – Maysa a lalaki ti naduktalan laengen a natay kabayatan a matmaturog iti uneg ti naka-parking a tricycle na ditoy syudad.
Kuna ni SPO1 Christopher Pajinag ti PNP Batac a ti biktima nga agnagan ti Romeo Sagun, residente ti Brgy Pagsanahan, Badoc town ti napan naglako ti produkto da a lasona iti tiendaan ditoy Batac.
Gapu iti maipagarup a madi a marikrikna ti bagina, inturog pelang ti biktima iti uneg ti sidecar ti tricycle na a naka-parking. Kalpasan ti sumagmamano nga oras, ni Sagun ti saan metten a mariing ken naduktalan a natayen, kuna dagiti inbestigador ti insidente.
Iti naiyuswat nga eksaminasyon ti kameng ti City Health Office, nabatad nga awan foul play a napasamak. Nalabit, kuna dagiti dodoktor nga heart attack wenno stroke ti gapu ti ipapatay ti biktima.(Theo S. Guiang)


text:
Sissy Spacek
Ni Mary Elizabeth "Sissy" Spacek (/ˈspeɪsɛk/; naiyanak idi Disiembre 25, 1949) ket maysa nga Amerikana nga aktres ken kumakanta. Inrugina ti pagsapulanna kadagiti nasapa a tawen ti 1970 ken immuna a nakaala iti pannakabigbig babaen ti papelna iti pelikula ti Badlands (1973). Ti papel a nangmarka ti pagsapulanna ket immay idi 1976 idi inladawanna ti titulo a karakter iti Carrie White iti butbuteng a pelikula iti Carrie ni Brian De Palma a naibatay iti immuna a nobela babaen ni Stephen King ken nakagun-odanna iti nominasion iti Oscar. Isu ket nangabak iti Kalaingan nga Aktres para iti panangiladawanna kenni Loretta Lynn iti pelikula idi 1980 iti Coal Miner's Daughter, ken nakaawat pay ti nominasion iti Grammy para iti kantana iti "Coal Miner's Daughter" manipud iti tugtog ti pelikula. Nakaawat pay isuna kadagiti nominasion ti Oscar para kadagiti papelna iti Missing (1982), The River (1984) ken ti Crimes of the Heart (1986). Ti Coal Miner's Daughter ken Crimes of the Heart ket nangabakanna pay ti Gunguna ti Nabalitokan a Globo para iti Kalaingan nga Aktres iti Musikal wenno Komedia.
Dagiti nagibasaran[urnosen | urnosen ti taudan]
- ^ Integrated Authority File; naala idi: Abril 27, 2014.
Adu pay a mabasbasa[urnosen | urnosen ti taudan]
- Crowe, Cameron. "From a Nymphet to Weirdo". The Montreal Gazette. Nobiembre 19, 1979.
Dagiti silpo ti ruar[urnosen | urnosen ti taudan]
Midia a mainaig kenni Sissy Spacek iti Wikimedia Commons


text:
May 20, 2016
Museo de Bawang iti Pinili, Ilocos Norte
MUSEO DE BAWANG ITI PINILI, ILOCOS NORTE. Kas sentro ti industria a bawang iti entero a Filipinas, maysa a museum ti nakasagana a luktan ti gobierno lokal ti Pinili, Ilocos Norte a para iti publiko— ti Museo de Bawang— a masarakan iti igid ti national highway iti daytoy maysa kadagiti kaubingan ken kabassitan nga ili ti Ilocos Norte. Malaksid kadagiti exhibit a nakakuribot a bawang ken info board a mangipakpakammo kadagiti nadumaduma nga usar ti bawang a kas medisina ken rekado dagiti naiimas a luto iti Ilokandia, maipakpakita pay ditoy dagiti kadaanan a ramit ni Ilokano iti panagtalon. Iti agsumbangir nga igid, makita pay ditoy dagiti tagilako a naridon a bawang, lasona ken adda pay dagiti naproseso a produkto a kas iti garlic chips, nakabotelia nga inartem a sili ken dadduma pay a lokal a produkto ti probinsia. Kas maysa pay a pagpannakel ti ili, adda pay maysa nga exhibit iti panagabel ken dagiti naidumduma a disenio ti binakul a partuat ni Lola Magdalena Gamayo ti Pinili, maysa a GAMABA (Gawad sa Manlilikha ng Bayan) awardee ti National Commission for Culture and the Arts (NCCA). (Leilanie G. Adriano)
(Naipablaak iti Bannawag, Mayo 30, 2016 a bilang.)
Subscribe to: Post Comments (Atom)


text:
Pagsasao a Kinaray-a
Ti Kinaray-a ket pagsasao nga Austronesio a kangrunaan a naisasao idiay Probinsia ti Antique, Filipinas. Daytoy ket naisasao pay idiay Probinsia ti Iloilo, idiay abagatan ti Probinsia ti Capiz, ken dagiti daddumapay a purok idiay Mindanao a tumugot ti ramutda iti Probinsia ti Antique wenno dagiti agsasao ti Kinaray-a a luglugar ti Iloilo ken Probinsia ti Capiz. Ti Kinaray-a ket nagtaud manipud ti balikas nga "iraya", a kapada ti "ilaya" iti Tagalog, a mangibagbaga ti grupo ti tattao nga agtataeng kadagiti kabanbantayan a lugar ti probinsia, daytoy ket nagtaud met manipud ti Sanskrito a laya a kayatna a saoen ket pagtaengan a kas iti Himalaya, bayat a dagiti grupo ti tattao nga agtataeng idiay asideg ti delta ti karayan ket tinawtawagan a kas "ilawod" manipud ti Hiligaynon a balikas ti "lawod", a nagtaud met manipud ti Proto-Austronesio a lahud, a mangibagbaga iti dakkel a bagi ti danum (baybay, taaw, danaw, wenno kipet). Nupay kasta, ti Kinaray-a ket saan a anasken a mangitudo iti waya wenno pagsasao nga insasao babaen dagiti agtataeng iti kabanbantayan ti Isla ti Panay. Dagiti agsasao iti daytoy a pagsasao ket tinawtawagan iti, "Karay-a."
Ti Kinaray-a ket naisasao pay kadagiti kaaduan a paset ti Iloilo ken ti abagatan a Capiz a kakuyogna met ti Hiligaynon. Kaaduan kadagiti ili kadagitoy a lugar ket agsasao iti Kinaray-a bayat a ti Hiligaynon ket kaaduan a naisasao idiay Siudad ti in Iloilo. Gapu ti rehional a kaasideg, dagiti estasion ti midia ken telebision, dagiti agsasao ti Kinaray-a ket maawatanda dagiti agsasao ti Hiligaynon. Nupay kasta, dagiti laeng agsasao ti Hiligaynon nga agnanaed kadagiti lugar nga agsasao ti Kinaray-a ti makaawat ti pagsasao. Dagiti nagtaud manipud kadagiti sabali a lugar, kasla tiNegros, ket narigatda a maawatan ti pagsasao.
Paka-allilawan kadagiti agsasao ti Hiligaynon a ti Kinaray-a ket dialekto ti Hiligaynon; iti kinapudno dagitoy dua ket tagikua ti dua a sabali, ngem agkabagian, dagiti subgrupo ti pagsasao. Nupay kasta, adda met dagiti agsasao ti Kinaray-a a maikadua met a pagsasaoda ti Hiligaynon; datoy ti gapu a dagiti a Cebuano ket ipagpagarupda a dagiti balikas ti Kinaray-a ket dagiti Hiligaynon.
Kitaen pay[urnosen | urnosen ti taudan]
- Dagiti pagsasao ti Filipinas
- Pagsasao a Filipino
- Pagsasao a Cebuano
- Pagsasao a Kapampangan
- Pagsasao a Chabacano
- Pagsasao a Pangasinan
- Sasao a Bisaya
- Pagsasao a Bikol
- Pagsasao nga Ilokano
- Pagsasao a Hiligaynon
- Pagsasao a Waraywaray
Dagiti nagibasaran[urnosen | urnosen ti taudan]
- ^ Kinaray-a iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin; Bank, Sebastian, dagiti ed. (2016). "Kinaray-A". Glottolog 2.7. Jena: Instituto para iti Ebolusionario nga Antropolohia ni Max Planck.


text:
Iti kabigatan ti Nobiembre 9, naangay ti panglukat a programa a no sadino a ditoy ket nailawlawag ti panggep daytoy nga aktibidad, intermission dagiti CSCS Science Clubbers ken panangyam-ammo dagiti nagpartisipar babaen ken ni Mr. Marlin Aquino, ROSCA External Vice President ken Orientation babaen ken ni Mr. Genaro Solmerin, ESHT 3, District Science Coordinator.
Naaramid ti Contest Proper, naggigiddan malaksid ti Environmental Quiz Show. Iti Pupils Category, naaramid ti Science Quiz, Environmental Quiz Show, Collage Making Contest, Sci-Essay-one, Sci-Oration-one contestant per school, Investigatory Project (Life/Applied), Mr. & Miss Science 2011, Lakan and Lakambini ng Kalikasan 2011.
Iti met Teacher’s Category, Strategic Intervention Material (SIM)-Gr. 3-6 teachers and contestant shall submit 5 copies of the write-up, On the Spot Improvization (open), Investigatory Project-(Life/Applied-Individual and Team) Open.
Naangay ti Coronation and Awarding Ceremonies ti kamalmanna iti isu met laeng a disso. Linuktan ni Mrs. Estrelita Siruno, Elem. School Principal 3. Simmaruno ti Farewell March of Mr. and Miss Science 2010 a da John Francis Buenaflor (CNCS) ken Rosemarie Ann Buemio (Salapasap ES), sa Investiture of Mr. & Miss Science 2011 a da Rayver Angelo Solima ken Maengel Cumilang.
Nagmensahe ni Senior SBM Vicky S. Serna, Chairman, Committee on Education ket kimmablaaw ken binigbigna ti pannakaited ti importansia ti pannakataming iti pakaseknan ti aglawlaw kanaigan iti Siensia.
Impadanon met ti Konsehala ti suporta ti Gobierno Munisipal babaen ti liderato ni Mayor Edgardo “Ediboy” S. Cobangbang, Jr. kadagitoy nga aktibidades a mangtulong iti pakaseknan ti amin: Panamagsagana ti amin iti panagbalbaliw ti panawen ken ibungana iti aglawlaw.
Naisaruno ti Investiture ti Princess and Princesses sa nagsarita ni Mr. Romeo B. Berzabal, EPS 1 Science/ICT Division Coordinator. Imbatad ti opisial a pagbalinen koma a 90 % ti panagtignay saan laeng a sao (Perspiration), 5% ti Aspiration ken 5% ti Inspiration tapno magun-od ti balligi iti amin a panggep nga iyusuat. Innayonna, a kayatna a mamantener dagiti nagun-odda a pammadayaw iti Dibisionna iti nangatngato pay nga agpang.
Naisaruno ti Pinning of Sashes of Escorts and Muses by Parents to be assisted by the Advisers iti 18 a kategoria ti napadayawan.
Maaramidto ti Division Science Quest 2011 inton Nobiembre 17-18, 2011 sadiay Tagudin Central School, Tagudin, Ilocos Sur ket mapasamakto ti mapagsasalipan a kas iti naaramid ditoy Distrito.
Sinerraan ni Mr. Genaro Solmerin, District Science Coordinator daytoy nga aktibidad ket nagyaman iti kinaregta dagiti nagpartisipar ken panagballigi ti panggep daytoy. # (Rinetrato ken insurat ni JOED SABIO SAJONIA)


text:
Departamento ti Nariño
Ti Nariño (Panangibalikas nga Espaniol: [naˈɾiɲo]) ket departamento ti Colombia a nainagan kenni Antonio Nariño. Ti kapitolion aket ti San Juan de Pasto. aytoy ket addaan idiay laud ti pagilian, a bineddengan babaen ti Ecuador ken ti Taaw Pasipiko.
Ti Nariño ket addaan ti nadumaduma a heograpia ken ti nadumaduma aklima segun ti kangato: napudot kadagititanap iti Paipiko ken nalamiis iti kabambantayan, ngaayan dagiti kaaduan a nagtataeng, tikasasaad a maul-ulit iti turong ti amianan-abagatan. Dagiti dadduma pay a nangruna asiudad ket mairaman ti Tumaco ken Ipiales.
Pakasaritaan[urnosen | urnosen ti taudan]
Ti teritorio ket sinakup idi las-ud ti Sakbay ti Colombia a panawen babaen dagiti nadumaduma a tribu ti Indiano, a mairaman dagiti Quillacingas, Awa, Tumas, ken dagiti grupo a paset idi ti Imperio ti Inca. Ti immuna akonkistador a simsimrek idi ti teritorio ket ni Andagoya Pascual idi 1522, a nagbanniaga manipud ti panatar ti Pasipiko ti Colombia ken inusarna ti pakaammo a naala babaen ni Francisco Pizarro tapno mangurnos ti ekspedision a nagpatingga iti panagparukma iti Peru.
Ni Juan de Ampudia ken ni Pedro de Añazco ket immunada a sinukmat ti kabanbantayan a paset ti departamento, kinomisionado babaen ni Sebastian de Belalcazar idi 1535, nga isu idin ket pinasiarna titeritorio idi 1536 ket naabutna ti Popayán ken nagpaut a nagbati idiay sakbay a nagsubli idiay Espania.
Dagiti munisipalidad[urnosen | urnosen ti taudan]
- Albán
- Aldana
- Ancuya
- Arboleda
- Barbacoas
- Belén
- Buesaco
- Chachagüí
- Colón (Génova)
- Consaca
- Contadero
- Córdoba
- Cuaspud
- Cumbal
- Cumbitara
- El Charco
- El Peñol
- El Rosario
- El Tablón
- El Tambo
- Francisco Pizarro
- Funes
- Guachucal
- Guaitarilla
- Gualmatán
- Iles
- Imues
- Ipiales
- La Cruz
- La Florida
- La Llanada
- La Tola
- La Unión
- Leiva
- Linares
- Los Andes
- Magui
- Mallama
- Mosquera
- Nariño
- Olaya Herrera
- Ospina
- Pasto
- Policarpa
- Potosí
- Providencia
- Puerres
- Pupiales
- Ricaurte
- Roberto Payán
- Samaniego
- San Bernardo
- Sandona
- San Lorenzo
- San Pablo
- San Pedro de Cartago
- Santa Barbara
- Santacruz
- Sapuyes
- Taminango
- Tangua
- Tumaco
- Tuquerres
- Yacuanquer
Dagiti nagidasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
- (iti Espaniol) Opisial a website ti Gobierno ti Narino
Midia a mainaig iti Departamento ti Nariño iti Wikimedia Commons


text:
Marlene Dietrich
Ni Marlene Dietrich (Panangibalikas nga Aleman: [maɐˈleːnə ˈdiːtʁɪç]; 27 Disiembre 1901 – 6 Mayo 1992)[2] ket maysa idi nga Aleman-Amerikano nga aktres ken kumakanta.
Ni Dietrich ket nagtultuloy a nadayeg ti kadagupan nga atiddog a karerna babaen ti panagtultuloy a ti kinabukbokudanna a panagparnuay, iti propesion ken pannakailaslasin. Idiay Berlin idi tawtawen ti 1920, isu ket nagtigtignay iti entablado ken dagiti naulimek a pelikula. Ti panagibpabpabuyana akas ni "Lola-Lola" iti Ti Asul nga Anghel, nga inmatonan babaen ni Josef von Sternberg, ket nangiyeg daytoy kaniana iti pammadayaw ken nakaited kaniana iti kontrato iti Paramount Pictures idiay Estados Unidos. Dagiti pelikula ti Hollywood a kas ti Shanghai Express ken Desire ket nangipuonan dagitoy ti kalibnosna ken dagiti naisalsalumina a langana, a daytoy ti nangipatibker ti kinadayegna ken nakaaramid kaniana kadagiti kangatuan ti matgedan nga aktres ti dayta a panawen. Ni Dietrich ket nagbalin nga umili ti Estados Unidos idi 1939,[3] ken ti kadagupan ti Sangalubongan a Gubat II isu ket maysa a nadayeg managliwlia kadagiti sanguanan ti gubat. Urayno isu ket sagpaminsan pay a naga-raramid kadagiti pelikula kalpasan dagiti tawen ti gubat, ni Dietrich ket kaaduan a nagbanbaniaga iti lubong a kas maysa naballigian nga agpabpabuya.
Idi 1999, ti Instituto ti Amerikano a Pelikula ket nanginagan kenni Dietrich ti maikasiam a-kalatakan nga aktres iti amin a panawen.
Dagiti linaon
Kinaubing[urnosen | urnosen ti taudan]
Ni Marie Magdalene Dietrich ket naipasngay idi Disiembre 27 1901 idiay Leberstrasse 65 idiay Rote Insel iti Schöneberg, nga itan ket distrito ti Berlin, Alemania. Isuna idi ti kaubingan kadagiti dua nga anak a babai (ti kabsatna a babai a ni Elisabeth ket nabakbaket iti maysa a tawen) ni Louis Erich Otto Dietrich ken ni Wilhelmina Elisabeth Josephine (née Felsing), a nagassawa idi Disiembre 1898. Ti ina ni Dietrich ket nagtaud iti nabaknang a pamilia idiay Berlin a nagtagikua ti pabrika ti pagaramidan ti pagorasan ken ti amana ket maysa idi a teniente iti polis. Ti amana ket pimmusay idi 1907.[4] Ti gayyemna a ni, Eduard von Losch, ti maysa nga aristokrata nga umuna a teniente dagiti Granadero, ket inaremna ni Wilhelmina ken kanungpalan nga inasawana idi 1916, ngem nabiit met a pimmusay a kas nagbanagan kadagiti sugat idi las-ud ti Umuna a Sangalubongan a Gubat.[5] Ni Eduard von Losch ket saan nga opisial a nangampon kadagiti Dietrich nga ubbing, isu a ti apelyido ni Dietrich ket saan idi a von Losch, a kas dagiti masansan a naitunton. Isuna ket nabirngasan ti "Lena" ken "Lene" (naibalikas iti Lay-neh) iti uneg ti pamiliana. Idi agtawen iti 11, isu ket nakaala kadagiti dua nga immuna a naganna tapno mangporma ti "Marlene".
Ni Dietrich nagbasa idiay eskuela ti babbai ti Auguste-Viktoria manipud idi 1907–1917[6] ken nagturpos manipud idiay Victoria-Luise-Schule (tattan ket ti Goethe-Gymnasium Berlin-Wilmersdorf) ti simmaruno a tawen.[7] Isu ket nagadal iti biolin[8] ken nagbalin a nagay-ayat iti teatro ken dandaniw a kas maysa a balasang. Dagiti tagtagainepna nga agbalin a konsierto a biolinista ket napaay idi nasugatan ti ngulayngulayna,[9] ngem babaen idi 1922 isu ket nagtrabtrabaho a kas maysa a biolinista iti maysa a banda a mangkuykuyog kadagiti naulimek a pelikula iti sinema idiay Berlin ken daytoy idi ti immuna a trabahona ken nakaikkatanna met laeng kalpasan ti uppat a lawas.[10]
Nasapa a pagsapulan[urnosen | urnosen ti taudan]
Ti kasapaan idi a propesional a panagparangna iti entablado ket kas ti koro a babai iti panagbanniaga a panagbapuya iti Girl-Kabarett ni Guido Thielscher, dagiti paglinglingayan iti estilo iti bodebil, ken dagiti rebista ni Rudolf Nelson idiay Berlin.[12] Idi 1922, ni Dietrich ket nagballigi a nag-audision para iti teatrikal a direktor ken impresario ti drama ti akademia ni Max Reinhardt;[13] nupay kasta, isu ket nagtrabtrabaho a kas koro a babai ken nagtigtignay kadagiti bassit a papel kadagiti drama, ken awan ti immuna a naisangayan a pannakaikaskaso kaniana. Isu ket immuna a nagpapel bassit iti pelikula iti pelikula ti, Ti Bassit a Napoleon idi 1923.[14]
Naamuanna ti masakbayan nga asawana a ni Rudolf Sieber, iti lugar ti pagaramidan iti pelikula iti sabali a pelikula iti dayta a tawen, ti Tragödie der Liebe. Ni Dietrich ken ni Sieber ket nagassawada iti sibil a seremonia idiay Berlin idi 17 Mayo 1923.[15] Ti bugtbugtong nga anakana ket ti anakana babai a ni Maria Elisabeth Sieber, ket naipasngay idi 13 Disiembre 1924.[16]
Ni Dietrich ket nagtultuloy a nagtrabtrabaho iti enteblado ken iti pelikula idiay Berlin ken idiay Vienna kadagiti amin a paset ti tawen ti 1920. Iti entablado, isu ket addaan idi kadagiti nadumaduma a kinapangruna iti papel ti Pandora's Box ni Frank Wedekind ,[17] ti The Taming of the Shrew ni William Shakespeare[17] ken ti A Midsummer Night's Dream[18] ken ti pay Back to Methuselah ni George Bernard Shaw[19] ken ti Misalliance.[20] Daytoy idi ket dagiti musikal ken dagiti rebista, a kas ti Broadway, Es Liegt in der Luft, ken Zwei Krawatten, nupay kasta, ket isu dagitoy ti nakaawisanna kadagiti adu a pannakaikaskaso. Babaen dagidi naladaw a tawen ti 1920, ni Dietrich ket nagtigtignay pay kadagiti adu a parte iti iskrin, a mairaman ti Café Elektric idi 1927, ti Ich küsse Ihre Hand, Madame idi 1928 ken ti Das Schiff der verlorenen Menschen idi 1929.[21]
Dagiti nota[urnosen | urnosen ti taudan]
- ^ "'DJANGO UNCHAINED' PRODUCTION DESIGNER J. MICHAEL RIVA DEAD AT 63". ScreenCrush.com. 8 Hunio 2012. Naiyarkibo manipud iti kasisigud idi 10 Hunio 2012.
- ^ Flint, Peter B. (7 Mayo 1992). "Marlene Dietrich, 90, Simbolo ti Kinalibnos, Dies". The New York Times.
- ^ Ni Dietrich ket nangipakat para iti panakaumili ti Estados Unidos idi 1937 ("Ni Marlene Dietrich ket agbalinto nga umili ti Estados Unidos". Painesville Telegraph, 6 Marso 1937.); napasingkedan daytoy idi 1939 (kitaen ti "Citizen Soon". The Telegraph Herald, 10 Marso 1939. and "Seize Luggage of Marlene Dietrich". Lawrence Journal World, 14 Hunio 1939).
- ^ Bach, Steven. Marlene Dietrich: Biag ken Sarsarita. Unibersidad ti Minnesota a Pagmalditan, 2011, p. 19
- ^ Isu ket naipasngay a kas ni Maria Magdalena, ngem saan a Marie Magdalene, segun ti biograpia ni Dietrich babaen ti anakna a babai, a ni Maria Riva a naitituluan iti Marlene Dietrich, ISBN 0-394-58692-1; nupay kasta ti biograpia ni Dietrich babaen ni Charlotte Chandler, Marlene, 2011, ISBN 978-1-4391-8835-4, ket nagdakamat ti "Marie Magdalene" a kas ti nakaipasngayan a naganna, iti panid 12
- ^ Bach 1992, p. 20.
- ^ Bach 1992, p. 26.
- ^ Bach 1992, p. 32.
- ^ Bach 1992, p. 39.
- ^ Bach 1992, p. 42.
- ^ "Fashion Icon: Marlene Dietrich". Stylehop. Naala idi 2012-09-11.
- ^ Bach 1992, p. 44.
- ^ Bach 1992, p. 49.
- ^ Bach 1992, p. 491.
- ^ Bach, Steven. "Marlene Dietrich: Life and Legend". University of Minnesota Press, 2011. p. 62.
- ^ Bach 1992, p. 65.
- ^ a b Bach 1992, p. 480.
- ^ Bach 1992, p. 482.
- ^ Bach 1992, p. 483.
- ^ Bach 1992, p. 488.
- ^ "Ship of Lost Men (Das Schiff der verlorenen Menschen) (1929)". Amazon. Naala idi 17 Mayo 2013.
Dagiti nagibasaran[urnosen | urnosen ti taudan]
- Bach, Steven (1992). Marlene Dietrich: Biag ken Salaysay. Doubleday. ISBN 0-385-42553-8.
- Riva, Maria (1994). Marlene Dietrich. Ballantine Books. ISBN 0-345-38645-0.
- Riva, David J. (2006). Ti Babai a Nakigubgubat: Naipammalagipan ni Marlene Dietrich. Estado nga Unibersidad ti Wayne. ISBN 0-8143-3249-8.
- Spoto, Donald (1992). Asul nga Anghel: Ti Biag ni Marlene Dietrich. William Morrow and Company, Inc. ISBN 0-688-07119-8.
- Morley, Sheridan (1978). Marlene Dietrich. Sphere Books. ISBN 0-7221-6163-8.
- Carr, Larry (1970). Uppat a Paspasaw a Ruprupa:Ti Ebolusion ken Panagbalbaliw ni Swanson, Garbo, Crawford ken Dietrich. Doubleday and Company. ISBN 0-87000-108-6.
- Walker, Alexander (1984). Dietrich. Harper & Row. ISBN 0-060-15319-9.
Dagiti silpo ti ruar[urnosen | urnosen ti taudan]
- Midia a mainaig kenni Marlene Dietrich iti Wikimedia Commons
- Opisial a website
- Marlene Dietrich iti Internet Broadway Database
- Marlene Dietrich iti Internet Movie Database


text:
Tuesday, May 9, 2017
SCHOOL STAGE TI SALOMAGUE E/S, INDONAR TI AGASSAWA A BALIKBAYAN
Cabugao, Ilocos Sur – Maysa kadagiti naidonar a proyekto dagiti agassawa a da Mr. Wenceslao Serrano Savella ken ni Mrs. Constancia Santella-Savella, agpada a nagturpos ditoy a pagadalan idi Tawen 1969 ken Balikbayan a naggapu idiay Los Angeles, California, USA ket iti pannakabangon ti kabarbaro nga School Stage ti Salomague Elementary School nga idauluan ni Mr. Ronel M. Ubaldo, Head Teacher III.
Malaksid iti Certificate of Appreciation nga impaay ti LGU-Cabugao ken ni Mr. Savella idi Mayo 8, 2017 ditoy Munisipio ket iti pannakaited ti Resolution No. 28, Series of 2017 iti Sangguniang Bayan ti ili a Cabugao a pangipeksaan ti Konseho Munisipal ti panagyaman ti sibubukel nga umili ti Cabugao, Ilocos Sur babaen iti liderato ni Mayor Josh Edward S. Cobangbang iti pannakaidonar ti pannakabangon ti kabarbaro nga stage ti nadakamat a pagadalan a maiserbi kadagiti agdama nga agbasbasa ken kadagiti sumarsaruno a henerasion iti agad-adal.
Iti naangay a simple a seremonia iti Mayo 9, 2017, imbasa ni SBM Vicky S. Serna, Vice Chairman, Committee on Education iti linaon ti Resolusion No. 28 maipapan iti School Stage iti imatang da Mr. Savella; Teaching Staff ti Salomague E/S; PTA Officers ken Konsehales ti ili nga isuda SBM Danny Q. Gazmen ken ni SBM Josefina S. Vallejo.
Inyawat dagiti Konsehales ti ili iti Kopia ti Resolusion ken ni Mr. Wenceslao Serrano Savella ket nalaus unay ti ragsak ti naud-udi gapu iti panangbigbig ti Konseho Munisipal iti maitultulongna iti Sektor ti Edukasion iti ili.
Iti panangawat ni Mr. Savella ti dokumento ti pammigbig ket impeksana met ti panagyamanna iti LGU-Cabugao nga idauluan ni Mayor Josh Edward S. Cobangbang ken dinayawna iti napintas a kammayet ti pageskuelaan, bumarangay ken iti Munisipio a mangikalikagum iti agtultuloy a pannakapasayaat ken pannakapaadda dagiti kasapulan iti pagadalan ti Barangay Salomague. Innayon ti Balikbayan Donor nga agtultuloy a tumulong kadagiti kailianna para iti masakbayan dagiti ubbing nga agad-adal. # (Web In-Action)
Posted by Bayan ng Cabugao, Ilocos Sur at 12:47 PM
Subscribe to: Post Comments (Atom)


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Juan 11:1-57
11 Ita adda idi maysa a lalaki a masakit, ni Lazaro a taga Betania, iti purok ni Maria ken ni Marta+ a kabsatna.2 Iti kinapudnona, isu daydi Maria a nangsapsapo iti Apo iti bangbanglo a lana+ ken nangpunas a nangpamaga kadagiti sakana babaen iti buokna,+ a ti kabsatna a Lazaro masakit idi.3 Gapuna ti kakabsatna a babbai nangipatulodda kenkuana iti sao, a kunkunada: “Apo, kitaem! masakit daydiay dungdungnguem.”+4 Ngem idi nangngeg ni Jesus dayta kinunana: “Daytoy a sakit ket saan nga ipapatay ti panggepna, no di ket maipaay iti dayag ti Dios,+ tapno ti Anak ti Dios maipadayag babaen iti dayta.”5 Ita ni Jesus inayatna ni Marta ken ti kabsatna a babai ken ni Lazaro.6 Nupay kasta, idi nangngegna a masakit, iti kasta nagtalinaed pay iti dua nga aldaw iti lugar nga ayanna idi.7 Idin kalpasan daytoy kinunana kadagiti adalanna: “Mapantayo manen idiay Judea.”8 Kinuna kenkuana dagiti adalan: “Rabbi,+ itay laeng nabiit inkagkagumaandaka nga uboren+ dagiti taga Judea, ket mapanka aya manen sadiay?”9 Simmungbat ni Jesus: “Saan kadi nga adda sangapulo ket dua nga oras iti lawag ti aldaw? No ti asinoman magna iti lawag ti aldaw+ isu saan a maidungpar iti aniaman a banag, agsipud ta makitana ti lawag daytoy a lubong.10 Ngem no ti asinoman magna iti rabii,+ isu maidungpar iti maysa a banag, agsipud ta awan kenkuana ti lawag.”11 Sinaona dagitoy a banag, ket kalpasan daytoy kinunana kadakuada: “Ni Lazaro a gayyemtayo napan naginana, ngem agbaniagaak sadiay tapno riingek manipud pannaturogna.”+12 Gapuna kinuna kenkuana dagiti adalan: “Apo, no isu napan naginana, umimbagto.”13 Nupay kasta, nagsao ni Jesus maipapan ti ipapatayna. Ngem impagarupda a nagsasao maipapan ti panaginana iti pannaturog.14 Iti dayta a tiempo, ngarud, sipaprangka a kinuna kadakuada ni Jesus: “Ni Lazaro natayen,+15 ket agrag-oak gapu kadakayo ta awanak sadiay, tapno mamatikayo. Ngem mapantayo kenkuana.”16 Gapuna ni Tomas, a naawagan Ti Singin, kinunana kadagiti padana nga adalan: “Mapantayo met, tapno mataytayo a maikanunong kenkuana.”+17 Iti kasta idi dimteng ni Jesus, nasarakanna nga uppat nga aldawnan iti pakalaglagipan a tanem.+18 Ita ti Betania adda idi iti asideg ti Jerusalem a ti kaadayona ket agarup tallo a kilometro.19 Mayanatup unay adu kadagiti Judio ti immay kada Marta ken Maria tapno liwliwaenda+ ida maipapan ti kabsatda.20 Gapuna ni Marta, idi nangngegna nga um-umayen ni Jesus, simmabat kenkuana; ngem ni Maria+ nagtalinaed a situtugaw idiay pagtaengan.21 Gapuna ni Marta kinunana ken Jesus: “Apo, no addaka koma idi ditoy saan koma a natay ti kabsatko.+22 Ngem nupay kasta iti agdama ammok nga amin a bambanag a dawatem iti Dios,+ itdento kenka ti Dios.”23 Kinuna kenkuana ni Jesus: “Bumangonto ni kabsatmo.”+24 Kinuna kenkuana ni Marta: “Ammok a bumangonto inton panagungar+ iti kamaudianan nga aldaw.”25 Kinuna kenkuana ni Jesus: “Siak ti panagungar ken ti biag.+ Ti mangwatwat iti pammati kaniak, uray no matay, agbiagto;+26 ket tunggal maysa a sibibiag ken mangwatwat iti pammati kaniak saanto a pulos matay.+ Patiem kadi daytoy?”27 Kinunana kenkuana: “Wen, Apo; namatiak a sika ti Kristo nga Anak ti Dios, Daydiay umay iti lubong.”+28 Ket idi naisaonan daytoy, napan ket inayabanna ni Maria a kabsatna, a sililimed a kunkunana: “Adda ti Mannursuro+ ket ay-ayabannaka.”29 Ti naud-udi a nadakamat, idi nangngegna daytoy, timmakder a sidadaras ket napan kenkuana.30 Iti kinapudnona, saan pay a dimteng ni Jesus iti purok, no di ket adda pay laeng iti lugar a nangsabatan kenkuana ni Marta.31 Gapuna dagiti Judio a kaduana idi iti balay+ ken nangliwliwa kenkuana, idi makitada a ni Maria timmakder a sidadaras ket rimmuar, sinurotda, nga impapanda a mapan idiay pakalaglagipan a tanem+ tapno agsangit sadiay.32 Ket ngarud ni Maria, idi dimteng iti ayan ni Jesus ket nakitana, nagruknoy iti sakaananna, a kunkunana kenkuana: “Apo, no addaka koma idi ditoy, saan koma a natay ti kabsatko.”+33 Ni Jesus, ngarud, idi nakitana nga isu agsangsangit ket dagiti Judio nga immay a nakikuyog kenkuana agsangsangitda, nagsennaay iti espirituna ket nariribukan;+34 ket kinunana: “Sadino ti nangikabilanyo kenkuana?” Kinunada kenkuana: “Apo, umayka ket kitaem.”35 Nagarubos dagiti lua+ ni Jesus.36 Gapuna rinugian a kunaen dagiti Judio: “Kitaenyo, anian a panangdungngona kenkuana!”+37 Ngem sumagmamano kadakuada ti nagkuna: “Saan aya a daytoy a tao a nanglukat kadagiti mata+ daydi bulsek a lalaki nabaelanna koma a lapdan daytoy manipud ipapatay?”38 Gapuna ni Jesus, kalpasan a nagsennaay manen iti unegna, dimteng iti pakalaglagipan a tanem.+ Iti kinapudnona, maysa dayta a rukib, ket maysa a bato+ ti nakaserra iti dayta.39 Kinuna ni Jesus: “Ikkatenyo ti bato.”+ Ni Marta, ti kabsat ti pimmusay, kinunana kenkuana: “Apo, itan nabuyoken, ta uppat nga aldawen.”40 Kinuna kenkuana ni Jesus: “Saanko aya nga imbaga kenka a no mamatika makitam ti dayag ti Dios?”+41 Gapuna inikkatda ti bato. Ita intangad ni Jesus dagiti matana sadi langit+ ket kinunana: “Ama, agyamanak kenka ta dinengngegnak.+42 Pudno, ammok a kankanayon a denggennak; ngem maigapu iti bunggoy+ nga agtaktakder iti aglawlaw nagsaoak, tapno patienda koma nga imbaonnak.”+43 Ket idi naisaonan dagitoy a banag, nagpukkaw iti natbag a timek: “Lazaro, rummuarka!”+44 Ti tao a natayen rimmuar a dagiti saka ken im-imana sipapatapat kadagiti bedbed,+ ket ti rupana napatapatan iti lupot. Kinuna kadakuada ni Jesus: “Warwaranyo ket bay-anyo a mapan.”45 Gapuna adu kadagiti Judio nga immay ken Maria ken nakakita iti inaramidna naaddaanda iti pammati kenkuana;+46 ngem sumagmamano kadakuada ti napan kadagiti Fariseo ket imbagada kadakuada ti bambanag nga inaramid ni Jesus.+47 Iti kasta ti panguluen a papadi ken dagiti Fariseo inurnongda a sangsangkamaysa ti Sanhedrin+ ket rinugianda a kunaen: “Ania ti aramidentayo, agsipud ta daytoy a tao agar-aramid iti adu a pagilasinan?+48 No isu baybay-antayo a kastoy, maaddaandanto amin iti pammati kenkuana,+ ket umayto dagiti Romano+ ket ikkatendanto agpadpada ti lugartayo+ ken ti nasiontayo.”49 Ngem ti maysa kadakuada, ni Caifas, a nangato a padi iti dayta a tawen,+ kinunana kadakuada: “Awan a pulos ti aniaman nga ammoyo,50 ket dikay pampanunoten a pagimbaganyo a matay ti maysa a tao+ maigapu kadagiti umili ket saan a madadael ti intero a nasion.”+51 Daytoy, nupay kasta, saanna a kinuna iti bukodna a parnuay; no di ket agsipud ta isu ti nangato a padi iti dayta a tawen, impadtona a ni Jesus naikeddeng a matay maipaay iti nasion,52 ket saan a maipaay iti nasion laeng, no di ket tapno ti annak ti Dios a naiwarawara+ maurnongna met a pagmaymaysaen.+53 Gapuna manipuden iti dayta nga aldaw nagnunumuanda nga isu papatayenda.+54 Gapuna ni Jesus saanen a nagpagpagna a silalatak+ iti tengnga dagiti Judio,+ no di ket pimmanaw sadiay a nagturong iti pagilian nga asideg iti let-ang, iti siudad a naawagan Efraim,+ ket sadiay nagtalinaed a kadua dagiti adalan.55 Ita asideg idin ti paskua+ dagiti Judio, ket adu a tattao manipud iti pagilian ti simmang-at idiay Jerusalem sakbay ti paskua tapno dalusanda ti bagbagida babaen iti seremonia.+56 Gapuna sinapsapulda ni Jesus ket kunaenda iti maysa ken maysa bayat a nagtaktakderda iti aglawlaw idiay templo: “Ania ti kapanunotanyo? A saanto a pulos umay iti piesta?”57 Kas iti sigud, ti panguluen a papadi ken dagiti Fariseo nangtedda kadagiti bilin a no adda asinoman a makaammo no sadino ti ayanna, ibutaktakna koma dayta, tapno isu makemmegda.


text:
Friday, January 16, 2015
BLESSING KEN INAUGURATION TI SB HALL, SANGAILI NI GOVERNOR RYAN
Cabugao, Ilocos Sur – Naangay ti Cutting of Ribbon ken pannakabendision iti baro a pasdek ti Sangguniang Bayan Hall a naaramid iti amianan ti Municipal Hall Building iti Enero 16, 2015 a no sadino a ditoy ket dinar-ayan dagiti umili ti Cabugao, Kakapitanes ti 33 a Barangay, Department/Section Heads ken Empleado ti Munisipio, Bisita, Sangguniang Bayan Members ken dagiti Opisiales ti LGU-Cabugao ken Gobierno Proibinsial nga indauluan da Mayor Edgardo “Ediboy” S. Cobangbang, Jr. ken ni Governor Ryan Luis V. Singson kas panagsaganadda. Immuna a naangay ti Cutting of Ribbon ket binayabay ni Mayor Ediboy ni Governor Ryan iti pannakagetteng ti laso iti pannakaisibro ti nasao a pasdek.
Simmaruno ti panangidaulo ni Rev. Fr. Ramil Rigunay, Assistant Parish Priest, Cabugao Catholic Church iti panagkararag sa nabendisionan dagiti paset ti pasdek iti 1st Floor ken iti 2nd Floor ti SB Hall ket indauluan da Governor Ryan, Mayor Ediboy ken ni Vice Mayor DJ ti grupo a nangbayabay ken ni Fr. Rigunay nga immuli iti nasao a pasdek.
Nangited ti Mensahe ni Vice Mayor DJ. Kimmablaaw ken nagyaman iti amin a timmaripnong iti daytoy a seremonia. Pinagyamanan ti Bise Mayor ti Gobernador iti agtultuloy a panagtalekna iti Cabugao ket impanamnamana a gumaget dagiti Konsehales nga aramidenda dagiti pagrebbenganda a nangruna iti panagaramidan ti Ordinansa a mangpasayaat ti ili ken kabibiag dagiti umili.
Simmaruno a nangited ti Mensahe ni Mayor Ediboy. Kimmablaaw ken nagyaman iti amin a timmabuno iti daytoy a seremonia. Dinakamat ti Ama ti Ili no kasano a napaadda ti SB Hall babaen iti itutulong ti Gobierno Probinsial nga idauluan ni Governor Ryan. Impeksa ni Mayor Ediboy ti namnamana iti agtultuloy a pannakapanday dagiti nasasayaat a paglintegan a maipaay a pagsayaatan dagiti umili ket kinablaawanna dagiti agpampanday ti linteg ti ili nga idauluan ni Vice Mayor DJ ta naaramid daytoy a napintas a pagpandayan ti linteg para iti agdama ken iti masakbayan a pakaisagutan dagiti umili ti Cabugao.
Nangited met ti Mensahena ni Governor Ryan ket kimmablaaw ken nagyaman kadagiti umili ti Cabugao nga idauluan da Mayor Ediboy ken ni Vice Mayor DJ. Impeksa ni Gov. Ryan ti panangbigbigna iti napardas a panagprogreso ti ili agsipud ta agtultuloy iti pannakibinnadangda kadagiti gannuat ti Gobernador ket kunana nga agbalin koma nga inspirasion dagiti agpampanday ti linteg iti pannakaited ti napintas a pagyananda ket sumaysayaat dagiti mapanday a linteg a maiserbi kadagiti umili ta agbalinda nga epektibo ken produktibo a lawmakers. Innayon ti Gobernador a maitulong iti dadduma a serbisio iti counterpart ti Munisipio kadagiti proyekto ket impanamnamana nga iti pannakaruk-at ti 20% Development Fund ti Probinsia ket saan nga agsarday ti pannakaited latta dagiti basic services ken panagannayas dagiti programa ti Kapitolio a pagimbagan dagiti barangay ken kaprobinsiaanna.
Kalpasan ti Inauguration and Blessing, nagitipon dagiti Opisiales ti Munisipio ken Probinsia iti 2nd Floor ti Sangguniang Bayan Hall.
Nagpaay nga Emcee ni SB Secretary Maxfel S. Suboc iti naaramid nga ababa a programa. # (Web In-Action)
Posted by Bayan ng Cabugao, Ilocos Sur at 12:36 PM
Subscribe to: Post Comments (Atom)


text:
Naipasdek ti Municipal Techno-Demo iti Brgy. Carusipan iti .5 Hectare a pamagayan a talon ni Brgy. Captain Oscar Pula a masarakan iti nagkalungogan a paset iti sakaanan ti nasamek a bantay iti dayaen ti barangay.
Daytoy a Demo-Farm ket nagbinnuligan ti LGU-Cabugao nga idauluan ni Mayor Edgardo “Ediboy” S. Cobangbang, Jr. ken ti DA-Regional Field Unit 1 nga idauluan ni DA OIC Regional Executive Director Dr. Valentin U. Perdido, Ph D.
Imbatad ni Mr. Edgar S. Balangatan, AT-MENRO-Designate ken Supervising Technologist a nausar ti hybrid seed (PHB 71) a patanor ti Pioneer a kompania ket manamnama a maapitan ti 7-10 Tonelada ti kada ektaria daytoy a klase ti bin-i.
Innayon ni Mr. Nereo S. Daproza, Municipal Rice Program Coordinator ken kadua ni Mr. Balangatan nga addanto maaramid a Field Day ditoy a nakaaramidan ti Techno-Demo a dumar-ayan dagiti opisiales ti DAR-FU ken LGU-Cabugao inton maapit daytoy.
Daytoy a panangisaknap ti panaghybrid ti amin a mannalon ti Munisipalidad ti Cabugao ket paset ti programa ti Gobierno Munisipal nga idauluan ni Mayor Edgardo “Ediboy” S. Cobangbang, Jr. a pannakaingato ti bilang ti maapit tapno saan a maibusan ti pagtaraon ti umili ken manayonan ti sapul ni mannalon. # (Web In-Action)


text:
Adtoy dagiti mannurat a nangabak iti dua a salip iti literatura: iti 4th Prof. Honor Blanco Cabie Premio Iti Naisurat Iti Literatura Ilokana (Cabie PINILI)-Daniw a Para Ubbing, ken iti Salip iti Daniw ti 14th Abuan-Valdez Awards for Iluko Literature (AVAIL), kas impakaammo dagiti Secretariat dagiti dua a salip:
Iti Cabie PINILI:
Umuna a Gunggona: Jobert M. Pacnis ti Brgy. Ammubuan, Ballesteros Cagayan, ken dati a substitute teacher iti Matucay National High School iti Allacapan, Cagayan, babaen ti koleksion ti daniwna a “Dandaniw Ni Balong.”
Maikadua: Lorelie Requilnan-Ramos, mangisursuro iti elementaria iti San Vicente Integrated School, San Vicente, I.S., Maikadua (“Matalek a Gayyem”); ken
Maikatlo (dua ti nangabak): Dexter Marin Fabito, barangay kagawad iti Balingit, Pamplona, Cagayan (“Ti Balaymi”), ken Clarybel B. De La Cruz, mangisursuro iti Filipinas East Elementary School, San Nicolas, Ilocos Norte (“Agbasan ni Buridek”).
Dagiti hurado: Palanca winner Roy V. Aragon, chairman; Eden C. Bulong (outstanding elementary journalism teacher iti Kamanilaan), ken Cles B. Rambaud, Editor ti Bannawag, agpada a kameng.
Inesponsoran da GF Director Maria Rosa A. Cabie, kaingungot ni 2011 Pedro Bucaneg awardee Honor Blanco Cabie, ken dagiti tallo nga annakda daytoy a pasalip.
Iti 14th AVAIL (kas impakaammo ni Baldovino Baldwin M. Valdez, chairman ti AVAIL secretariat):
Umuna a Gunggona: Herman S. L. Cardenas ti Flourishing, Gonzaga, Cagayan babaen ti daniwna a “Pannakaipasngay.”
Maikadua: Dexter M. Fabito ti Balingit, Pamplona, Cagayan (“Agmalem a Pinta”); Maikatlo: Rogie C. Baysa ti Magsaysay, Alicia, Isabela (“Atang”); Maikapat: Stephen C. Balanza, ti Bagani Campo, Candon City (“Ayat”); ken Maikalima: Rodelito F. Ramos ti San Francisco, Cauayan City (“Kannawidan”).
Dagiti hurado: PIA Chief Information Officer Benjamin P. Pacris ti Ilocos Sur; Poetry Editor Ariel S. Tabag ti Bannawag, ken Kalikasan Updates Editor-in-Chief Mindo N. Aquino ti DENR Isabela.
Mapadayawan dagiti naagapad a nangabak a mannurat iti rabii ti Abril 20 bayat ti Maika-44 a GUMIL Filipinas National Convention a maangay inton Abril 20-22, 2012 iti DMMSU, Bacnotan, La Union.
{Naipablaak iti Bannawag, Abril 16, 2012 a bilang)


text:
Salaysay ni Eden A. Alviar
MAYSA manen nga estudiante iti abogasia a manamnama nga addaan ti naraniag a masakbayan ti nakettel ti biagna a nainayon iti umad-adun a bilang dagiti natay a biktima ti fraternity hazing iti Pilipinas.
Nakasaysayang ti biag ken masakbayan ni Horacio Tomas Castillo III, 22 ti tawenna ken first year Law student iti University of Santo Tomas. Natay isuna kalpasan ti panagdalanna iti naranggas nga initiation rite ti Aegis Juris, mabigbig a fraternity iti UST gapu kadagiti adun a napatanorna nga abogado.
Nagadun dagiti natay gapu iti fraternity hazing ken sumagmamano laeng kadakuada dagiti naikkan ti hustisia ti ipapatayda. Ti immuna a nairekord a natay a biktima ti hazing iti Pilipinas ket idi 1954 – ni Gonzalo Mariano Albert ti Upsilon Sigma Phi nga inembistigaran pay ti komite a binukel daydi Presidente Ramon Magsaysay.
Ti maibilang a kalatakan a biktima ti hazing ket napasamak idi 1991 ket ni Leonardo “Lenny” Villa, estudiante iti Ateneo School of Law. Napakaruan ti pannakabugbog ni Villa kabayatan ti initiation rite ti Aquila Legis fraternity idi Pebrero 10, 1991.
Nagbalin a kontrobesial ti ipapatay ni Villa ta anak isuna ti prominente a pamilia. Nagdagup iti 35 a kameng ti Aquila Legis dagiti naidarum iti ipapatay ni Villa, ken 26 dagiti nasentensiaan a mabalud gapu iti homicide. Lima kadagiti akusado ti nasentensiaan gapu iti reckless imprudence resulting in homicide, maysa a krimen a madusa iti pannakabalud iti uppat a bulan agingga iti uppat a tawen ken P1 million a danios.
Naipasa ti Republic Act No. 8049 wenno “Anti-Hazing Law of 1995” kalpasan ti ipapatay ni Villa a mangipapaay ti sentensia a tungpal biag a pannakabalud kadagiti agaramid ti hazing nga agtinnag iti ipapatay, pannakarames ken nakaro a pannakabaldao.
Iti laksid ti kaaddan ti Anti Hazing Law idi 1995, adu latta dagiti nagbalin a biktima kadagiti naranggas a hazing iti initiation rites kadagiti nagduduma a fraternity. Iti dayta a tawen 1995, tallo dagiti natay a biktima iti fraternity hazing – da Marc Roland Martin ti Epsilon Chi iti University of the Philippines, Mervin Sarmiento ken Oliver Estrella ti Tau Gamma Phi iti Holy Angel University. Idi 1998, natay met ni Alexander Miguel Icasiano ti Alpha Phi Beta iti UP.
Idi 2001, natay ni Rafael Albano ti Sigma Mu iti Far Eastern University. Idi 2006, pimmusay da Dennis Africa ti Tau Gamma Phi iti Pamantasan ng Maynila, ken Marlon Villanueva ti Apha Phi Omega iti UP Los Baños. Idi 2007, nagsasaruno a natay da Mark Rodriguez ti Tau Gamma Phi iti Central Luzon State University, Roland Ceriña ti Tau Gamma Phi iti Palawan State University, ken Chris Anthony Mendez ti Sigma Rho iti UP. Idi 2008, natay met ni Chester Paulo Abracia ti Tau Gamma Phi iti Enverga University.
Idi 2010, natay ni Menardo Clamucha ti Kapatiran ng Kabataang Kriminolohia ti University of Iloilo, ken EJ Karl Intia ti APO iti University of Makati. Dua a kontrobersial a biktima ti fraternity hazing dagiti napasamak idi 2012, agpadada nga estudiante ti San Beda College – da Marvin Reglos ti Lambda Rho Beta, ken Marc Andre Marcos ti Lex Leonum. Natay met idi 2014 da Guillo Servando ti Tau Gamma Phi iti De La Salle University – St. Benilde, ken Ariel Inofre ti Tau Gamma Phi. Idi 2015, natay da Christian de la Cruz ti Blue Style ken Anthony Javier ti Tau Gamma Phi iti Western Mindanao State University.
Nakasaysayang dagiti nakettel a biag dagiti agkabannuag nga estudiante gapu iti hazing iti iseserrekda kadagiti fraternity. Sabali pay dagiti mapaspasamak a hazing dagiti kadete iti Philippine Military Academy, Philippine National Police ken dadduma pay nga akademia, ken iseserrek kadagiti nadumaduma a unipormado nga ahensia ti gobierno.
Iti naisayangkat a Senate Investigation iti ipapatay ni Castillo, adu dagiti natakuatan mainaig iti saan a naan-anay a pannakaipakat ti 1995 Anti Hazing Law ket nasken ti pannakapatibker ti linteg. Maysa kadagiti napalaus ti tarigagayna a nasken a maipakat ti linteg ket ni Senator Gregorio Honasan ta natay iti fraternity hazing idi 1976 ti kabsatna a ni Mel Honasan iti initiation rite ti Beta Sigma.
Nabayagen ti Anti Hazing Law, ngem rumrummuar a sumagmamano laeng dagiti nasentensiaan ken adu dagiti naabsuelto iti kaso. Adu met dagiti naareglo. Kaaduanna kadagiti nasentensiaan ket dagiti direkta nga adda pakainaiganna iti pannakaparparigat dagiti biktima a gapu iti ipapatayda. Ti nalupoy a pannakaipakat ti anti-Hazing Law ket saanna a nalapdan ti hazing kadagiti initiation rites kadagiti fraternity – sorority.
Kalaksidan kadagiti adun a natay ken nadangran kadagiti hazing bayat dagiti initiation rite, ad-adun nga amang dagiti napapatay ken nasugatan kadagiti rambol ken panag-raranget dagiti agaapa a fraternity – sorority kadagiti nagduduma nga eskuela. Saan a nagbalin a kontrobersial dagita a krimen ta kaaduanna dagiti biktima ket ordinario nga estudiante a nagtaud kadagiti kadawyan a pamilia ket naibilang lattan dagiti kasoda kas gagangay a pammapatay wenno krimen.
Adda dagiti tawen a masansan a panagraranget dagiti kameng dagiti agaapa a fraternity –sorority a nagresulta kadagiti pammaltog, pannakamalo ken pannakabagsol dagiti biktima a dagitoy ket nagparang a naholdap wenno napagtripan laeng.
Addan dagiti singasing a pannakaipawil dagiti fraternity – sorority kadagiti pagadalan a mailabsing dayta iti Konstitusion a mangmangted iti wayawaya iti tunggal umili a makipagkameng iti uray ania a lehitimo nga organisasion. Ngem addan dagiti kolehio ken unibersidad ti mangisaysayangkat kadagiti bukodda a pagannurotan tapno malapdan dagiti nakaro a pisikal a pannakaparparigat dagiti sumrek a neophyte kadagiti fraternity – sorority kas ti nainget a pannakabayabayda kadagiti initiation rites.
Nagbalinen a tradision kadagiti sumrek iti fraternity – sorority ti hazing, kas met laeng iti iseserrek iti serbisio ti military, polis wenno unipormado a serbisio. Paseten ti rito ken tradision ti pannakaaramat ti paddle kadagiti neophyte iti fraternity sorority. Ngem gapu iti kinaadu dagiti manglabak kadagiti neophyte ken saan a nasayaat a panangbayabay dagiti lider ken elders kadagiti kameng ket isu ti gapu ti nakaro a pannakaranggas dagiti neophyte kadagiti initiation rite.
Napateg ti akem dagiti gunglo dagiti estudiante pakairamanan dagiti fraternity – sorority iti pannakatubay ken panagadal dagiti estudiante no dagiti pakaikappenganda ket nasayaat ti pannakaiwanwanda. Nasken laeng ti naan-anay a disiplina kadagiti initiation rite tapno awanen ti matay wenno nakaro a masaktan a neophyte iti fraternity – sorority.#


text:
“Mamatikami a nadurdur-asto ti pagbanagan daytoy a pagdadayoan kadagiti asideg a masanguanan,” imbatad ni Roel Pre, mangmanmanehar iti Pre Livestock Dealer a kukua ni Brgy. Captain Rosario Sani Pre iti Brgy. San Julian, Bantay, Ilocos Sur iti dayta nga aldaw ti Hulio 23, 2011. “Ditoy pay la a pagdadayoan nga makitinnakunaynay dagiti opisiales ti ili.”
Iti kanikamanon a Sabado a panagdadayo, naanus a makidinnanggay ti Ama ti ili, Mayor Ediboy S. Cobangbang, Jr., Vice Mayor Danny Q. Gazmen, ABC Chairman, Rizal Brgy. Captain Teddy U. Soller ken dadduma pay a kakapitanes kasta met dagiti pannakapangulo ti nadumaduma nga opisina iti LGU babaen ti panangyuna da Edito de la Cruz, Licensing Inspector ken GSO-Designate, Dante Naval, Meat Inspector, Dr. Melvyn Castro, DVM, Livestock Inspector ken uray met ni Dr. Cesar Soller, DVM, Farm Manager ti BARANG-AY Farm ti Provincial Government a masarakan iti Brgy. Labnig, San Juan, Ilocos Sur. Isu pay ti mangimaton ita ti panagklase ti Ladderized Agriculture Course nga inyusuat ti Gobierno Probinsial babaen ti panangitandudo ni Gob. Luis “Chavit” Singson ken Vice Gov. DV Savellano.
“Maiduma ti kinadalus ti aglawlaw, kaadda ti panganan ken pagmeriendaan ken paglakuan ti makan a mabalin a mayawid kas iti letson, nalawa a pagparadaan ti lugan, awan birokemon,” kinuna ni Brgy. Captain Ruben Ibbay ti Brgy. Baracbac, Sinait, Ilocos Sur, maysa kadagiti nalatak a livestock traders a mapmapan iti nadumaduma a pagdadayoan iti intero a Northern Luzon.
Babaen ti report ti opisina ti Dayo, umad-adu ti bilang ti mapasamak a panagginnatang kas ipaneknek ti bilang ti mapapelan a transaksion.
Malaksid kadagiti pagpalamiisan ken panganan a mangatrakar ti makidayo, nabatad pay ti plano ni Mayor Ediboy iti masanguanan a pannakasemento ti nalawa nga espasio iti laud-nga-abagatan ti Dayo ken mapasayaat ti pangpang ti Karayan Cabugao nga asideg ti pasdek ti Dayo. # (Joed Sajonia)


text:
... for life's not a paragraph
And death i think is no parenthesis
-- e.e. cummings, "since feeling is first"
Cemetery of kisses, there is still fire in your tombs,
still the fruited boughs burn, pecked at by birds.
-- Pablo Neruda, "A Song of Despair"
Ngem agsubli ngamin latta dagiti giteb, kas iti 'yuulog
a 'yaagep ti saltek iti daga iti kada sumipnget,
di maliwayan a ritual ti panagtangep.
Iti daga, iti daga a nangaklon iti ladingit
nga inyandingay ti dimmapon nga atong.
Iti tangep, a naalunapet ti malunlunag
nga adiwara ti mapuypuyupoy, ngem di maiddep,
di met maiddep, nga esperma ti intugkelmo
a punganay a pipikel. Ti naiyasad a kadaanan
a kullayaw a nagkari a dinto tumapok ti tulang.
Siraraked iti nagkikinnuros a cadena de amor
ti padeppa a maat-atangan iti puraw a pinta.
Ti lasag a nakaidda iti sirok ti barsanga, di agrupsa,
agur-uray iti matnag a bayabas, dina masapul ti lua.
Ti padeppa a tumungtungraraw, iti baet ti samek,
iti labes ti saem, gumawgaw-at ti nakalansa
sadiay a lagip, irukuasna ti dakulapna a nalsok
ken agdardara: kukuak ti sabong, kunkunana.
Subbotek iti tanem ti managbasol a tulang,
kunana pay, adtoy ti anglem, adtoy 'di apros,
adtoy ti agek, adtoy ti dung-aw.
Agbitbitek dagiti tulang, dida makatalna.
Danggayanda ti naulimek a simponia
iti ngatingat dagiti nabsog a warwar a nuang
iti nagkaruotan a kamposanto a gaikanta, gabutanta,
pintaanta, ita a Nobiembre dagiti umulog a saltek.
--ROY V. ARAGON
Dupax del Norte, Nueva Vizcaya / Iguig, Cagayan
(Naadaw iti basirepublic.blogspot.com.)


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Josue 4:1-24
4 Ket naaramid nga apaman a ti intero a nasion nalpasen a bimmallasiw iti Jordan,+ ni Jehova kinunana ken Josue:2 “Mangalaka maipaay kadakayo iti sangapulo ket dua a lallaki manipud kadagiti umili, maysa a lalaki manipud iti tunggal tribu,+3 ket bilinem ida, a kunaem, ‘Iyalaanyo ti bagbagiyo manipud iti mismo a tengnga ti Jordan, manipud iti disso a nagtakderan a di agkutkuti dagiti saka ti papadi,+ iti sangapulo ket dua a bato,+ ket masapul nga itugotyo ida ket ikabilyo ida iti lugar a pagdagusan+ a pagdagusanyonto ita a rabii.’”4 Iti kasta nangayab ni Josue iti sangapulo ket dua a lallaki+ a dinutokanna manipud iti annak ti Israel, maysa a lalaki manipud iti tunggal tribu;5 ket kinuna kadakuada ni Josue: “Lumasatkayo nga umun-una ngem iti lakasa ni Jehova a Diosyo nga agturong iti tengnga ti Jordan, ket mangawitkayo maipaay iti bagbagiyo tunggal maysa iti maysa a bato iti abagana, sigun iti bilang dagiti tribu ti annak ti Israel,6 tapno agserbi daytoy kas maysa a pagilasinan iti tengngayo.+ No kas pagarigan ti annakyo agimtuodda iti umay a tiempo, a kunaenda, ‘Apay nga addaankayo kadagitoy a bato?’+7 Masapul a kunaenyo met kadakuada, ‘Agsipud ta ti dandanum ti Jordan nagessatda manipud sanguanan ti lakasa ti tulag ni Jehova.+ Idi limmasat dayta iti Jordan nagessat ti dandanum ti Jordan, ket dagitoy a bato agserbidanto kas pakalaglagipan ti annak ti Israel agingga iti tiempo a di nakedngan.’”+8 Gapuna inaramid ti annak ti Israel ti kasta, kas iti imbilin ni Josue, ket nangalada iti sangapulo ket dua a bato manipud iti tengnga ti Jordan, kas iti sinao ni Jehova ken Josue, tapno maitupag iti bilang dagiti tribu ti annak ti Israel;+ ket intugotda ida iti lugar a pagdagusan+ ket inkabilda ida sadiay.9 Adda met sangapulo ket dua a bato nga impasdek ni Josue iti tengnga ti Jordan iti disso a nagtakderan+ dagiti saka ti papadi a mangaw-awit iti lakasa ti tulag, ket agtalinaedda sadiay agingga itoy nga aldaw.10 Ket ti papadi a mangaw-awit iti Lakasa agtaktakderda idi iti tengnga+ ti Jordan agingga a nalpas ti amin a banag nga imbilin ni Jehova ken Josue a sawenna kadagiti umili, sigun iti isuamin nga imbilin ni Moises ken Josue.+ Bayat dayta nagdardaras dagiti umili+ ket bimmallasiwda.11 Ket naaramid nga apaman nga amin dagiti umili nalpasdan a bimmallasiw, idin ti lakasa+ ni Jehova bimmallasiw, ken ti papadi, iti sanguanan dagiti umili.12 Ket ti annak ni Ruben ken ti annak ni Gad ken ti kagudua a tribu ni Manases+ bimmallasiwda iti urnos ti pannakibakal+ iti imatang ti annak ti Israel, kas iti sinao kadakuada ni Moises.+13 Agarup uppat a pulo a ribu a nakabalan a maipaay iti buyot ti bimmallasiw iti sanguanan ni Jehova maipaay iti gubat agingga iti desierto a tantanap ti Jerico.14 Iti dayta nga aldaw pinagbalin ni Jehova a naindaklan ni Josue iti imatang ti intero nga Israel,+ ket nangrugida nga agbuteng kenkuana kas iti panagbutengda idi ken Moises iti amin nga al-aldaw ti panagbiagna.+15 Idin ni Jehova kinunana ken Josue:16 “Bilinem ti papadi a mangaw-awit iti lakasa ti pammaneknek+ a sumang-atda manipud Jordan.”17 Iti kasta binilin ni Josue ti papadi, a kunkunana: “Sumang-atkayo manipud Jordan.”18 Ket naaramid nga idi a ti papadi a mangaw-awit iti lakasa+ ti tulag ni Jehova simmang-atda manipud tengnga ti Jordan ket dagiti dapan+ ti saksaka ti papadi nayaonda iti namaga a daga, iti kasta ti dandanum ti Jordan nangrugida a nagsubli iti lugarda ket nagliplippiasda+ iti amin nga ig-igidna kas iti sigud.19 Ket dagiti umili simmang-atda manipud Jordan iti maikasangapulo ti umuna a bulan ket nagpakarsoda idiay Gilgal+ iti makindaya a ketegan ti Jerico.20 No maipapan iti sangapulo ket dua a bato nga innalada iti Jordan, impasdek ni Josue dagitoy idiay Gilgal.+21 Ket kinunana iti annak ti Israel: “Inton ti annakyo imtuodenda kadagiti ammada iti umay a tiempo, a kunaenda, ‘Ania ti kaipapanan dagitoy a bato?’+22 Masapul nga ipakaammoyo iti annakyo, a kunaenyo, ‘Iti namaga a daga a ti Israel binallasiwna daytoy Jordan,+23 idi a ni Jehova a Diosyo pinagmagana ti dandanum ti Jordan manipud sanguananda agingga a nakaballasiwda, kas iti inaramid ni Jehova a Diosyo iti Nalabaga a Baybay idi pinagmagana dayta manipud sanguananmi agingga a nakaballasiwkami;+24 tapno amin dagiti ili iti daga maammuanda ti ima ni Jehova,+ a napigsa dayta;+ tapno pudno nga agbutengkayo koma a kanayon ken Jehova a Diosyo.’”+


text:
December 12, 2016
KWF, agkasapulan iti adu nga agipatpatarus
Daytoy a certificate program ket maysa a crash course maipanggep iti pakasaritaan, kinapateg, dagiti klase, ken dagiti addang iti panagipatarus.
Maangay daytoy iti opisina ti KWF iti Malacanang compound iti Manila inton Enero 11-13, manipud iti alas 8 iti bigat agingga iti alas 5 iti malem.
Panggep daytoy a certificate program a sanayen ti ad-adu pay a Filipino iti arte ti panagipatarus babaen ti panangaramatda iti Filipino ken dadduma pay a lengguahe iti Filipinas, mangipakita iti laing dagiti Filipino iti panagsurat iti literatura, siensia, teknolohia, ken dadduma pay a tay-ak ti pagsiriban, ken tapno maaramid ti listaan dagiti agipatpatarus a makatulongto iti KWF kadagiti panggepna nga aramiden iti tay-ak ti panagipatarus.
Makiddaw kadagiti interesado nga agatendar iti certificate program a mangipatulodda babaen ti e-mail iti curriculum vitae ken dua (2) a patarusda a daniw iti Filipino (manipud iti Ingles) agraman ti orihinal a teksto ti daniw iti Ingles iti pagsasalin101@gmail.com sakbay wenno agingga iti Disiembre 31. Apaman a maawat ti KWF daytoy, patulodan ti KFW ti aplikante iti diagnostic exam a mainaig iti Ortograpiyang Pambansa (OP) ken kadagiti pagsursuruan nga aktual a patarus.
Makiddaw pay kadagiti amin nga aplikante a basaenda ti OP ken ti Batayang Pagsasalin (mabalin nga i-download manipud iti www.kwf.gov.ph) sakbay nga agatendar iti seminar.
Para iti nayon nga impormasion, mabalin a kauman ni Grace Bengco ti Sangay ng Salin iti (02) 243-9789 wenno iti 0939-8538834.
(Naipablaak iti Bannawag, Disiembre 19, 2016 a bilang.)
Subscribe to: Post Comments (Atom)


text:
Di Nakapappapati Ngem Pudno
Fil-Am Observer December 2011 Issue
Opinio Section, Page 5
PUDNO a karit daytoy kadagiti amin a Kristianos ken tattao ti pammati iti panangikalinteganda ti kayat a sawen ti Paskua ken panangibanag dagitoy a pagayatan ni Jesus.
"Immayak tapno agserbi saan a paserbian," "Dagiti makapukaw ti biagna gapu kaniak ket maisalakanto," "No ania man ti inaramidmo kadagiti kanunumoan a kakabsatko, inaramidmo kaniak," "Immayak tapno itedko ti biagko a kas daton iti kaaduan," dagitoy ti sumagmamano a panursuro ni Jesus.
Ti Paskua ket maipanggep iti simple, saan a barayuboy a biag iti pannakipagayam ken pannakirelasion ken ni Jesus. Agsakripisio ken makipagsagaba para iti pagimbagan ti kaaduan.
Maysa a karit kadatayo ti pakasaritaan ti Paskua. Rumbeng koma nga ipaigid dagiti banag a tubeng iti dana a daliasatentayo tapno maragpat daytoy a kalikaguman ti Apo. Iti tiempo ti Paskua, agbalin koma a mannakaawat ken managsagut wenno iburay ti kaasi nga agaun iti kaunggan a paset ti puso kadagiti nakukurapay, awaten ti kasasaad dagiti naabuso, tulongan dagiti mairurrururumen ken maikkan koma ti namnama dagiti nailaksid iti kagimongan/komunidad. Lipaten ti guranggura ket ikkan ti gundaway a mamakawan ken agpakawan. Pagarien ti kappia kadagiti puspusotayo tapno marikna ti talinaay nga awan pakaburiboran ti panunot.
Ket no maaramid ken mapukaw dagitoy a remmeng a paglemmengan dagiti naalas, rinuker ken madi nga ugali, mabang-aran ti kararua ket anian a nagganas ti agbiag ket say-open ti makasalibukag a presko nga angin! Sigurado nga adda anag ti Paskua kadatayo. Maimula iti panunot ken mataginayon iti kararua ti kayatna a sawen kadatayo. Ket babaen iti daytoy, maawattayo ti "Naragsak a Paskua" a kablaaw manipud iti email, text messages ken rinibribu a greeting cards nga aggapu iti pamilia, kabagian, gaggayyem, am-ammo ken uray iti gangannaet a tao.
Ania a talaga ti pudno a kayatna a sawen dagitoy? Ania a ragsak ti maitedna kadatayo-- ti maaddaan iti nagarbo a dinner party, wenno iti kadi panaginum iti nangina a sangabotelia nga arak, maaddaan iti bukod a pagtaengan, gumatang iti nagara a kotse, alahas wenno kumporme dita a naindagaan a bambanag? Ania aya ti makuna a "Naragsak a Paskua?"
Siempre kunatayo: tarigagayak ti makipagrikna ken mangipaay iti kaasi kadagiti makasapul-- dagiti mabisinan, dagiti tattao nga awanan pagkamangan, dagiti biktima ken napabasol iti aramid a saan nga isuda't akin-aramid, dagiti maidaddadanes ken naibalud nga ubbing. Mapapigsa koma ti pannakaipakumit wenno panangibaklay dagiti pagwadan ken pagulidanan nga ayat ken hustisia ken dedikasion tapno masalbar ti tao ken ti lubong manipud iti rinuker a hustisia ken pannakadangranna gapu iti killo a turay dagiti dadaulo.
Tarigagayantayo a sangsangkamaysatayo koma amin tapno mabiag wenno mainspiraran dagitoy a pagwadan ken pagulidanan nga aramid nga impakita nga ehemplo ni Jesus. Ket babaen kadagitoy, kabalinantayo a baliwan ti lubong-- maipaayan ti hustisia dagiti mairurumen.
Dagitoy a pagwadan ken pagulidanan ti masapul a rambakan ken itandudo iti panawen ti Paskua ken ipakita iti amin a simamata a pudno nga importante daytoy iti inaldaw a panagtulid ti pilid ti biag. Maymaysa koma ti panunot ken pigsa iti panangitrabahotayo tapno agbanag a pudno dagitoy ken agbalin a dana ti pudno a ragsak iti pannakaipatungpalna a sagrapen dagiti padatayo a daksanggasat a parsua.
No yukuyokentayo a basaen ti pakasaritaan ti Paskua, makita iti kinatao ti maladaga a Jesus, Maria ken Jose iti kasla panagpuligos a rolio ti maysa a pelikula. Makitatayo a saan ketdi a ti pannakayanak dagiti babaknang ken nabibileg a tattao ti bida iti pelikula, ngem dagiti ketdi marigrigat, mabisbisinan ken nakukurapay ti sentro iti panagpuligos ti pilid ti biag iti daytoy a pakasaritaan. Nupay adun ti nagbaliwanen iti lubong kalpasan ti nasurok dua ribu a tawen, kaarngi pay laeng ti lubong ita idi tiempo ni Jesus.
Ni Ari Herodes, maysa a napeklan a diktador ken dinudursok a panangiturayna ti Palestina, ti nangibilin kadagiti buyotna ti genocide wenno inranta a panangpapatay iti adu a tao- kas iti pannakapapatay dagiti inosente nga ubbing, ken nanglapped kadagiti kabusorna a sumrek iti Balay ni David tapno mapadisi iti panagturayna.
Iti agdama a kasasaad ti lubong, makita ti adu a panangidadanes ken panangilupitlupit, ti panagtaud dagiti genocide rulers iti pagilian a Sudan, Yemen, Darfur, Eastern Congo ken ti nakaam-ames a panagsagaba ken di panagkinnaawatan idiay Iraq, Afghanistan, Chenhnya, Syria ken uray pay iti Palestina ken sabsabali pay a suli ti lubong.
Ibaga kadatayo ti United Nations Children's Fund [UNICEF] nga inaldaw-- tunggal minuto, pumusay ti maysa nga ina kabayatan ti panagsikog wenno panangipasngayna iti ubing. Innayon pay ti UNICEF nga adda agarup 21,000 a pumusay nga ubbing iti inaldaw manipud iti nagduduma a klase ti sakit. Mamati ti UNICEF a malapdan daytoy a panagraira ti sakit kadagiti ubbing no adda naan-anay a panagtitinnulong dagiti maseknan a dadaulo iti tunggal pagilian. Dagitoy ti gapuanan ti nagramuten a piglat iti panangbaybay-a wenno liway ti gobierno ken ti pannakapaay ti sangalubongan a komunidad tapno mataraonan, mayadal wenno maisuro ti pannakaproteher wenno pannakasalaknib ti biag ti tao.
Kas ipaneknek ti agdama a mapsapasamak iti sadino man a suli ti lubong, maabuso no di pay ket marabnus ti dayaw/marames dagiti babbai ken makemmeg dagiti ub-ubbing, saan a maited ti tumutop a kasapulan pang-medikal ken iti inaldaw a pannakasalungasing ti kalinteganda. Adu met dagiti maipasngay ken maiwalang a maladaga a kas awan man ti pategda a parsua kadagiti kalkalsada, iti pagtatalonan, ken uray pay iti disierto. No abisigen dagitoy a kinapudno, iladawan ken ipalagipna laeng ti pannakaipasngay ti maladaga a Jesus. Nadangkes ti panagturay dagidi a tiempo-- adda dagiti narusanger, napeggad ken mammapatay a tattao.
Iti maysa a lugar ti sub-Saharan Africa, mapattapatta a pumusay iti maysa nga apagsangapulo ket innem a bilang dagiti babbai no masikog wenno agpasngayda.
Iti agdama, makitintinnulong ti UNICEF iti agarup 150 a pagpagilian tapno maipaayan dagiti ubbing iti tumutop a pannakataripato ti salun-at, pannakaipaay iti nadalus a danum nga inumen, nutrision, edukasion, pannakasalaknib, pannakaited kadagiti pang-emerhensia/sidadaan a kasapulan/ramit, ken dadduma pay.
Iti biang ti US, kankanayon a sisasagana a tumulong ken solido ti pannuportana iti proyekto ti UNICEF. Saan met nga agliway wenno agkurkurang iti panangipapaay ti Estados Unidos ti pagsayaatan dagiti umilina nangruna dagiti ubbing. Ngem nupay adda makuna a panagprogreso iti daytoy kalikaguman ti UNICEF, adda pay la 21, 000 nga ubbing a pumusay iti inaldaw gapu't pannakalapped a pannakaipaay iti umno a pannaripato kadakuada gapu't sobra unay a panagpulpulitiko kadagiti pagilian a seknanna. Gapuna a dawaten ti UNICEF iti pannakitinnulong dagiti babaknang a pagpagilian iti inda panangipaay ken/wenno panagsulisit, panagur-or iti pundo nga agpaay iti nasao a proyekto para kadagitoy nga ubbing.
Ngarud, saan koma lattan nga ipaakem dagitoy a problema ken responsibilidad iti UNICEF. Tumulongtayo ketdi a makipag-aywan wenno mangtaginayon, mangproteher/mangsalaknib ken ipateg ti biag-- dayta ti kayat a sawen ti kina-Kristiano. Maipaayan koma iti hustisia dagiti babbai ken ubbing, suportaran dagiti charities tapno isuda ti makatulong a mangyeg ken mangidanon kadagita naimpapusoan a donasion iti pannakabalbaliw ti biag dagiti daksanggasat a parsua.
Naindaklan ken maysa a wagas iti panangipaay ti kaasi tapno masurotantayo ti tugot ti ehemplo nga insuro ti maladaga a nayanak idiay Bethlehem-- nasurok a dua ribu a tawenen ti napalabas.*


text:
Ti Nicosia ket isu ti kapitolio ken tugaw ti gobierno ti Republika ti Cyprus, ken iti kastoy isu daytoy ti kaadaywan iti abagatan a daya iti amin a kapitolio kadagiti kamemng ti Kappon ti Europa. Daytoy ket agtultuloyen a natagtagitao kadagiti napalabas a 4,500 a tawen ken isun ti kapitolio ti Cyprus manipud idi maika-10 a siglo. Ti Nicosia ket nabingbingay idi iti akin-abagatan a Cyprus ti Gresia ken ti akin-amianan a Cyprus ti Turkia idi 1963, kalpasan dagiti riribok ti komunidad a napasamak iti siudad. Ita nga aldaw, ti akin-amianan a parte ti siudad ket ti kapitolio ti Akin-amianan a Cyprus, ti de facto nga estado a naikeddeng a nasakop a teritorio ti Cyprus babaen ti sangalubongan a komunidad.
Malaksid kadagiti annong iti lehislatibo ken administrtibo, ti Nicosia ket bukod a nakaipundar a kas kapitolio ti pinansia ti isla ken ti nangruna a sentro iti sangalubongan a negosio.[3] Idi 2012, ti Nicosia ket isu idi ti maika-5 a kabaknangan a siudad iti lubong iti relatibo a pigsa iti panaggatang.[4]
^Derya Oktay, "Cyprus: The South and the North", in Ronald van Kempen, Marcel Vermeulen, Ad Baan, Urban Issues and Urban Policies in the new EU Countries, Ashgate Publishing, Ltd., 2005, ISBN978-0-7546-4511-5, p. 207.


text:
Papa Nicolas V
Ni Papa Nicolas V (Italiano: Niccolò V) (15 Nobiembre 1397 – 24 Marso 1455), naipasngay a kas ni Tommaso Parentucelli, ket isu ti Papa manipud idi 6 Marso 1447 aginggana idi pimmusay idi 1455.[1] Ti Pontipikado ni Nicolas ket nakakita ti pannakatnag ti Konstantinopla aginggana kadagiti Otomano a Turko.
Dagiti nagibasaran[urnosen | urnosen ti taudan]
- ^ Filelfo, Francesco kenDiana Robin, Odes, (Unibersidad ti Harvard a Pagmalditan, 2009), 370.
Dagiti silpo ti ruar[urnosen | urnosen ti taudan]
Midia a mainaig kenni Nicolas V iti Wikimedia Commons


text:
(ken ni Ading Aneng a taga-Adams)
no koma lunagennak ti darang ti init,
tapno maipilkatak laengen iti rengngat,
ket makimaymaysaak kadagiti ramen ti daga,
ta uray ti lagipko maipalunapinto lattan
kadagiti ramut ti dalukdok ken barsanga.
wenno saan, ikuyognak dagiti marsaak
a sabong ti kawkawati a mayaplag iti kalsada—
malidlidan, mapaddapaddakan agingga
a mapitpit ti barukong ket mapespes
ti nagbalay a napait, nagpanes a dara.
kunak manen, maysaak koma kadagiti
mapag-ut a marapagay a maikuribot
ket maisarangusong iti agkatkatay
a ngiwat ti nuang, ta iruamko ti bagik
iti sakit ti ngatingat dagiti nainayad,
agpalaud nga askaw.
no saan, maysaak koma a naakas a niniogan—
nagrarangasan ‘tay bulsek, pilay a
di-katatawan,
maikurkor kadagiti agkukurrot nga upa
ken iti nainggasatan a karurayan—
maidaton nga anib ken salaknib
iti agpiskel a rangtay.
siak koma gayam ‘tay pungdol
a maisungrod iti dalikan, agingga a mapasagak
iti gil-ayab ta bareng gumubang ti kimmigpal
a leddaang iti likud ti naparpar a paragpag.
ta ti asuk, agbalinto nga insenso a manglukag
iti nakipet a bibig ti agbibineg a puso.
mayatak met, no maysaak a natikagan
a karayan, ket makirriit ti naay-ay, naay-ayam
ken nabaybay-an a pakaasi ket agbalin
a pakaitabonan amin a nalaes ken awanan
anges a babawi. (agrennekak kadagiti mayatang
a pakawan, nagulgolan iti daradara nga
arutang.)
ta diak kayat a dagulliten, nga iti
panagmaymaysak
naglati ti siitan a singsing a nayuper iti lua.
ket naet-etan ti karabukobko iti pugsat a
kuentas
agingga a ti timekko, in-inut nga alun-onen
nakaal-alingget nga anug-og
ken makaaliaw a riaw.
--ROMEL A. PASCUA
Bacarra, Ilocos Norte
(Naipablaak iti Bannawag, Mayo 28, 2012 a
bilang.)


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Proverbio 9:1-18
9 Ti pudno a sirib+ binangonna ti balayna;+ tinikapna ti pito nga adigina.2 Inyurnosna ti panagpartina iti karne; pinaggamporna ti arakna; ad-adda pay ngem dayta, insaganana a siuurnos ti lamisaanna.+3 Imbaonna dagiti katulonganna a babbai, tapno ipukkawna koma iti tapaw dagiti kangatuan ti ili:4 “Siasinoman ti awanan kapadasan, agturong koma ditoy.”+ Siasinoman ti awanan iti puso+—kinunana kenkuana:5 “Umaykayo, agtaraonkayo iti tinapayko ket makiinninumankayo iti arak a pinaggamporko.+6 Baybay-anyo dagidiay awanan kapadasan ket agtultuloykayo nga agbiag,+ ket magnakayo a sililinteg iti dalan ti pannakaawat.”+7 Ti mangilinteg iti managuy-uyaw makagun-od iti pannakaibabain,+ ket ti mangipaay iti pannubngar iti nadangkes—maysa a pilaw kenkuana.+8 Saanmo a tubngaren ti managuy-uyaw, tapno saannaka a guraen.+ Mangipaayka iti pannubngar iti masirib a tao ket ayatennakanto.+9 Mangtedka iti masirib a tao ket isu agbalinto a nasirsirib pay.+ Mangiburayka iti pannakaammo iti maysa a nalinteg ket isu rumang-ayto iti adal.10 Ti panagbuteng ken Jehova isu ti rugi ti sirib,+ ket ti pannakaammo iti Daydiay Kasasantuan isu ti pannakaawat.+11 Ta babaen kaniak umadunto dagiti aldawmo,+ ket mainayonto kenka ti tawtawen ti biag.+12 No nagbalinka a masirib, nagbalinka a masirib maigapu kenka met laeng;+ ket no naguyawka, anusamto dayta, a siksika laeng.+13 Ti babai a maag naariwawa.+ Isu a mismo kinaampapaok ket awan naammuanna nga uray aniaman.+14 Ket nagtugaw a mismo iti pagserkan ti balayna, iti maysa a tugaw, kadagiti nangato a disso ti ili,+15 tapno ipukkawna kadagidiay lumablabas iti dalan, kadagidiay magmagna a sililinteg kadagiti danada:+16 “Siasinoman ti awanan kapadasan, agturong koma ditoy.”+ Ket siasinoman ti awanan iti puso+—kinunana met kenkuana:17 “Ti met laeng tinakaw a dandanum nasam-itda,+ ket ti tinapay a kinnan a sililimed—makaay-ayo dayta.”+18 Ngem saanna a naammuan a dagidiay inutil ken patay addada sadiay, a dagidiay inawaganna addada kadagiti nababa a lugar ti Sheol.+


text:
Kalpasan ti panglukat a Kararag ni Rev. Fr. Felix Costales, Kura Paroko ti Iglesia Romano Katolika, ginetteng ni Gov. Chavit ti laso a mangipalnaad ti pannakaisibro dagiti baro a pasdek-salun-at ket immuna ti RHU Building sa binayabayda a simrek ti Padi a nangwaris ti bendision iti laem dagiti pasdek.
Kalpasan ti pammendision, imbasa ni SB Member Dr. Carlito S. Pano, Committee Chair on Health ti linaon ti Resolusion ti pammigbig ti Sangguniang Bayan nga inaprobaran ni Mayor Ediboy ken naiyawat ken ni Mr. Elpidio Sonido, pannakabagi ti Pamilia-Sonido a nangidonar ti kadakkelan a paset dagiti pasdek. Indauluan da Gov. Chavit ken Mayor Ediboy dagiti Opisiales ti LGU, Kapitanes, Pamilia- LGU, pannakabagi ti nadumduma a sektor, ken umili a nakitaripnong a nagturong iti Cabugao Cultural and Sports Complex tapno maseremoniaan ken mapasingkedan ti pannakailunsad ti 100% Philhealth Cardholders ti amin nga umili ti Cabugao.
Kimmablaaw ni Gov. Chavit iti naruay nga umili a kaaduan ti naggapu iti barangay. Dinakamat ni Gov. Chavit ti pateg ti salun-at a programa ti LGU’s ket impannakkelna a babaen ti panagtinnulong ti Gobierno Probinsial ken LGU Cabugao ket umuna ti ili a Cabugao a 100% Philhealth Card Holders iti Probinsia!
Impasingked met ni Vice Gov. DV Savellano nga adu ti programa ti health services a mabalin pay a maipaay ket kitaenda ken ni Mayor Ediboy dagiti mainayon a pagsayaatan iti pannakataming ti salun-at dagiti umili ti Cabugao babaen ti tulong ti Gobierno Probinsial.
Napasingkedan ti sapasap a pannakasagrap ti benepisio iti Philhealth babaen ti panangited ni Area Vice President Daniel de Leon ti Philhealth, Northern Luzon ken ni Mayor Ediboy iti P578,000 a Tseke. Imbatad ni De Leon a daytoy ket bunga ti napintas a panagkammayet ti Ahensiada ken ti LGU.
Pinagyamanan ni Mayor Ediboy da Gov. Chavit, Vice Gov. DV ken Philhealth Vice President Daniel de Leon ti pannakagun-od ti ili a Cabugao ti 100% Philhealth Cardholders. Innayon ti Alkalde Municipal a dakkel a pakalag-anan dagiti umili daytoy a programa a pannakaipamaysa ti pakaseknan ti salun-at.
Kanaig daytoy, maigiddan ita nga aldaw ti Updating, Profiling ken Distribution ti Philhealth Cards kadagiti recipients iti 33 a barangay ti Munisipalidad iti Complex babaen ti panangiwardas dagiti Personnel ti nagtitinnulong nga Opisina ti LGU- Cabugao. # (Web In-Action)


text:
Ifugao
Ti Ifugao ket maysa a probinsia iti Filipinas a masarakan iti Rehion Administratibo ti Kordiliera iti Luzon. Ti ili ti Lagawe ti kapitoliona. Kabeddengna ti Benguet iti laud, ti Mountain Province iti amianan, ti Isabela iti daya, ken ti Nueva Vizcaya iti abagatan.
Masarakan iti Ifugao ti nalatak a Natukantukad a Pagtatalonan iti Banaue, nga isu ti kangrunaan a paspasiaren dagiti turista iti probinsia.
Heograpia[urnosen | urnosen ti taudan]
Ti Ifugao ket addaan iti 11 nga ili.
Dagiti ili[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Pakaammo ti Senso ti Filipinas idi 2015] (iti Ingles) naala idi Hunio 10, 2016


text:
Sunday, April 10, 2011
“ILIGTAS SA TIGDAS ANG PINAS!”
Ti Departamento ti Salun-at ti Gobierno Lokal ti ili a Cabugao ket inlunsadna ti sapasap a pannakabakuna dagiti ubbing kadagiti 33 a barangays ti ili a Cabugao tapno mapaksiat ti panagsaknap ti kamuras a tinawen a mangsaplit kadagiti ubbing manipud nakurang a walo ti tawenna agingga iti siam ken amin a nagkasangay a masakupan ti Mayo 4, 2003 agingga iti Hulio 4, 2010.
Daytoy nga aktibidad dagiti empleado ti RHU-LGU ket nairugi idi Abril 4, 2011 agingga iti Mayo 31, 2011. Panggep daytoy a panagbakuna ti mangparmek ti rumsuaan ti kamuras agingga iti tawen 2012. Daytoy a programa ket naan-anay a sinuportaran dagiti Barangay Officials kadagiti 33 a Barangays a nagbakunaan dagiti empleado ti Departamento ti Salun-at.
Nabukel ti pito a grupo ket adda napusgan a Vaccinator, parasurat, mangted ti kapsula a Vitamin A ken Mangigiya ti papanan ti tunggal grupo.Tunggal mabakunaan nga ubbing ket maikkan ti sticker ti pagtaenganda ken kard a pakakitaan ti pannakabakunana.
Ti sibubukel a Gobierno Lokal ti ili a Cabugao babaen ti panangidaulo ni Mayor Ediboy S. Cobangbang, Jr. Ket sinuportaranna daytoy a gannuat babaen iti panangitedna ti uniporme dagiti nagbakuna kasta pay iti streamer ken naglugananda nga umaway. Inikkan pay ti Mayor ti merienda ken pangngaldaw dagiti nagbakuna ken timmulong met dagiti Barangay Officials kadagiti kasapulan dagiti nagbakuna.
Segun ken ni Mrs. Janet Sison, RHU Nurse, umabot iti 8,028 a kabalbalayan ti nabisita ken agdagup iti 6,606 ti bilang ti ubbing a nabakunaan ket 89.00 % ti kaibatoganna a nagapuanan ti grupo.
Dagiti empleado ti Rural Health Unit ket ituloyda a bisitaen ti 58 nga ubbing a dida nabakunaan gapu ta nagbakasion dagitoy nga ubbing iti sabali nga ili ken madamada a maag-agasan iti sabali a sakit babaen kadagiti Doktorda.
Daytoy nga aktibidad a panagbakuna ket maibilang a naballigi agsipud ta awan ti napasamak a saan a nasayaat kadagiti nabakunaan. #(Joed Sajonia)
Posted by Bayan ng Cabugao, Ilocos Sur at 10:56 AM
Subscribe to: Post Comments (Atom)


text:
Thursday, April 7, 2016
PNPL INBRED SEED A PARA ITI WET SEASON 2016, NAITED
Cabugao, llocos Sur – Masunotan manen ti pannakaited dagiti bukel ti pagay (Inbred – Certified and Registered Seeds) a naggapu iti DA-RFO 1 ken ti PhilRice a maited kadagiti mannalon iti ili ti Cabugao, Ilocos Sur ket aramiden dagiti Asosasion ti Mannalon a pakaitalekanna iti panangipabulod ken panangkolektada iti bayad ti tunggal pakete ti bukel nga agbalinto daytoy a nayon ti pundo ti Asosasion-da.
Inimatangan ni Mayor Edgardo “Ediboy” S. Cobangbang, Jr. a binayabay dagiti Staff ti DA-LGU nga idauluan ni Acting Municipal Agriculturist Robert S. Savella ken dagiti Presidente ti Pederasion ti mannalon iti ili a Cabugao iti pannakaited ti binglay ti tunggal Asosasion. Naaramid ti Distribution iti sango ti Munisipio idi Abril 6, 2016.
Segun ken ni MA Savella, umabot ti 218 a Sako @ 20 kilos ti bilang ti naited a bukel ken ti presioda ket no Registered Seeds ket agbalor iti P850 ken P680 no Certified ti klasena.
Iti kallabes a Tawen 2015, naaramid ti pannakai-turnover ti 656 Packs nga alokasion iti Hybrid Seeds a naited iti 35 nga Asosasion ti mannalon iti Cabugao a ditoy ket naikkan ti 27 Packs ti tunggal Asosasion.
Ti PNPL Program ti LGU-Cabugao ken ti DA-RFO 1 ket nasamay a pangrugian dagiti asosasion iti pannakaidur-as ti klase ti bukel ken teknolohia tapno umadu manen ti bilang ti maapit iti panagtatalon iti Wet Season 2016 (Hunio-Nobiembre). # (Web In-Action)
Posted by Bayan ng Cabugao, Ilocos Sur at 10:56 AM
Subscribe to: Post Comments (Atom)